**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 29 Ιανουαρίου 2020, ημέρα Τετάρτη και ώρα 10.15΄, στην Αίθουσα **«Προέδρου Αθανασίου Κωνστ. Τσαλδάρη» (223)** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Κύρωση του Μνημονίου Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Παιδείας, Πολιτισμού, Αθλητισμού, Επιστημών και Τεχνολογίας της Ιαπωνίας».

  Στη συνεδρίαση παρέστησαν ο Υφυπουργός Πολιτισμού και Αθλητισμού, κ. Ελευθέριος Αυγενάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Σενετάκης Μάξιμος, Σταμενίτης Διονύσιος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Καρασμάνης Γεώργιος, Ράπτη Ελένη, Σκόνδρα Ασημίνα, Καλαφάτης Σταύρος, Στύλιος Γεώργιος, Ταραντίλης Χρήστος, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Τελιγιορίδου Ολυμπία, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Τζούφη Μερόπη, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Καλημέρα κυρίες και κύριοι συνάδελφοι. Θέλω πριν ξεκινήσουμε τη συνεδρίαση, να καθορίσουμε τη διαδικασία, με την οποία θα διεξαχθεί η συζήτηση. Έχουμε μια Κύρωση. Δεν βλέπω ότι υπάρχει πολύ μεγάλο ενδιαφέρον για μεγάλες τοποθετήσεις και εισηγήσεις. Προτείνω, λοιπόν, να δώσω στους Εισηγητές και Ειδικούς Αγορητές χρόνο, για μια πρώτη ομιλία και μόνον. Θα δώσω χρόνο ομιλίας οκτώ λεπτών και αν χρειαστεί μια παράταση δύο λεπτών, επιπλέον, για να κρατήσουμε τη διαδικασία και για να είμαστε επί της ουσίας στο θέμα της Κυρώσεως.

Συμφωνείτε;

**ΠΟΛΛΟΙ ΒΟΥΛΕΥΤΕΣ:** Συμφωνούμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ξεκινάει, λοιπόν, η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Κύρωση του Μνημονίου Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Παιδείας, Πολιτισμού, Αθλητισμού, Επιστημών και Τεχνολογίας της Ιαπωνίας».

Το λόγο έχει ο κ. Ανδριανός.

**ΙΩΑΝΝΗΣ ΑΝΔΡΙΑΝΟΣ (Εισηγητής της Πλειοψηφίας):** Ευχαριστώ, κύριε Πρόεδρε. Κυρίες και κύριοι συνάδελφοι, συζητάμε σήμερα το νομοσχέδιο, που αφορά στην Κύρωση του Μνημονίου συνεργασίας, μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Παιδείας, Πολιτισμού, Αθλητισμού, Επιστημών και Τεχνολογίας της Ιαπωνίας, που υπεγράφη, στο Καζάν, στις 15 Ιουλίου του 2017.

Το κείμενο αντανακλά τις άριστες διμερείς σχέσεις, ανάμεσα στις δύο χώρες και τη βούληση ενίσχυσης της συνεργασίας, ιδίως, ενόψει της διοργάνωσης των Ολυμπιακών και Παραολυμπιακών Αγώνων, στο Τόκιο, το 2020, φέτος, σε λίγους μήνες.

Συγκεκριμένα, όπως αναφέρεται και στο κείμενο της Αιτιολογικής Έκθεσης, τα δύο Μέρη, επιθυμώντας να ενδυναμώσουν την αθλητική τους συνεργασία, προέβησαν στην υπογραφή Μνημονίου, που επιδιώκει τα εξής: Την ενίσχυση της συνεργασίας τους, ενόψει των Ολυμπιακών και Παραολυμπιακών Αγώνων του Τόκιο, το 2020, εκφράζοντας την πρόθεση οι θεσμοί αυτοί να διατηρηθούν, ως γεγονός «καθαρής συνείδησης», καθώς και τη συνεργασία για τη διατύπωση και υποστήριξη προτάσεων, που αφορούν στην Ολυμπιακή Εκεχειρία και την ενίσχυση της διαφάνειας και εκδημοκρατικοποίησης του τομέα Αθλητισμού, την ενίσχυση της συνεργασίας για την ανταλλαγή εμπειριών και γνώσης, πληροφοριών και υλικού τεκμηρίωσης στον τομέα του αθλητισμού, τεχνογνωσία στον τομέα των επενδύσεων και συντήρησης των αθλητικών υποδομών. Επισκέψεις αθλητικών συνδέσμων και ομάδων σε συνεργασία, βεβαίως, με την αντίστοιχη Ομοσπονδία, καθώς επίσης, για τη μεταφορά τεχνογνωσίας και δεξιοτήτων, που αποκτήθηκαν, κατά τους Ολυμπιακούς και Παραολυμπιακούς αγώνες, που διοργάνωσε η χώρα μας, το 2004, στους τομείς της πολιτικής προστασίας και ασφάλειας, ενόψει των Αγώνων του 2020.

Τη συνεργασία, λοιπόν, στα πεδία των προγραμμάτων αθλητισμού για όλους, του αθλητισμού για άτομα με αναπηρία, αθλιατρικής, του ελέγχου φαρμακοδιέγερσης, της διατήρησης και συντήρησης αθλητικών εγκαταστάσεων, των προπονητικών κέντρων, καθώς και άλλων τομέων, που θα προσδιοριστούν από κοινού και την προώθηση κοινών πρωτοβουλιών, για την περαιτέρω ενίσχυση της διαφάνειας και της χρηστής διακυβέρνησης στον αθλητισμό. Η κάλυψη των εξόδων των δράσεων συνεργασίας θα γίνει, μέσω οικονομικών διευθετήσεων, που θα συναποφασιστούν από τους συμμετέχοντες, ανά περίπτωση, ενώ το Μνημόνιο θα παραμείνει εν ισχύ για 4 χρόνια και εν συνεχεία, θα ανανεώνεται, αυτομάτως και για διαδοχικά διαστήματα 4 ετών, εκτός διαφορετικής ενημέρωσης από έναν από τους δύο συμμετέχοντες, δια της διπλωματικής οδού.

Για τους λόγους αυτούς – και θεωρώ πολύ σημαντικό αυτό νομοσχέδιο μεταξύ Ιαπωνίας και Ελλάδας – εισηγούμαι την υπερψήφισή του. Ευχαριστώ πολύ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστώ πολύ, κ. Ανδριανέ.

Το λόγο έχει η Εισηγήτρια της Μειοψηφίας, η κυρία Μάλαμα.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Ευχαριστώ, κύριε Πρόεδρε. Κύριε Υπουργέ, κυρίες και κύριοι Βουλευτές, συζητάμε σήμερα την Κύρωση του Μνημονίου συνεργασίας, ανάμεσα στα αρμόδια Υπουργεία για τον αθλητισμό, της Ελλάδας και της Ιαπωνίας, με αντικείμενο την εμβάθυνση των σχέσεών μας, με τη μεγάλη αυτή χώρα της Άπω Ανατολής, σε θέματα, που άπτονται των Ολυμπιακών Αγώνων.

Το Μνημόνιο αυτό αποτελεί μια θετική κοινή πρωτοβουλία, με δεδομένο ότι το 2020 είναι ολυμπιακή χρονιά και η Ιαπωνία είναι η διοργανώτρια χώρα των Ολυμπιακών και Παραολυμπιακών Αγώνων. Το Μνημόνιο Συνεργασίας υπεγράφη, επί διακυβέρνησης ΣΥΡΙΖΑ, το 2017. Δηλαδή, πολύ έγκαιρα, ώστε να μπορέσουν να ξεδιπλωθούν σημαντικές συνεργασίες, ανάμεσα στις δύο χώρες, οι οποίες αφορούν, αφενός, την εμβάθυνση της ολυμπιακής και αθλητικής διπλωματίας και, αφετέρου, τη βελτίωση της καθημερινότητας του αθλητισμού, μέσα από την ανταλλαγή κρίσιμης αθλητικής τεχνογνωσίας, σε καίριους τομείς του αθλητισμού.

Το Μνημόνιο Συνεργασίας μπορεί να συμβάλει στην πρόοδο του αθλητισμού, στη χώρα μας, εστιάζοντας σε θέματα, στα οποία διαχρονικά το ελληνικό κράτος παρουσιάζει αδυναμίες, όπως είναι π.χ. η συντήρηση και η τεχνολογική αναβάθμιση των Ολυμπιακών Εγκαταστάσεων. Αντίστοιχα οφέλη μπορούν να προκύψουν για τη χώρα μας και από τη συνεργασία σε τομείς, όπως η αθλητική ιατρική και η καταπολέμηση της φαρμακοδιέγερσης, με δεδομένο ότι η Ελλάδα υστερεί, παραδοσιακά, στην ανάπτυξη αυτών των τομέων και ιδιαίτερα των υποδομών, που απαιτούνται, για την επιστημονική παρακολούθηση των διεθνών εξελίξεων στα θέματα αυτά. Η τρίτη δέσμη συνεργασίας, που προβλέπεται, από το συγκεκριμένο Μνημόνιο, είναι η αξιοποίηση του ολυμπιακού έτους, 2020, για την προώθηση της μαζικής άθλησης και του αθλητισμού, σε άτομα με αναπηρία. Η Ελλάδα, παρόλο, που το 2004, διοργάνωσε Ολυμπιακούς Αγώνες, μέχρι σήμερα, δεν έχει καταφέρει να αναπτύξει αξιοπρεπείς υποδομές μαζικής άθλησης, σε όλη της την Επικράτεια. Η προώθηση, λοιπόν, του μαζικού αθλητισμού, με αφορμή την ολυμπιακή χρονιά του 2020, θα μπορούσε να αποτελέσει κίνητρο για την αντιμετώπιση των ελλείψεων, που παρουσιάζει η χώρα μας, σε αυτόν τον τομέα. Τα προηγούμενα δύο χρόνια, υπήρξαν αρκετές εργασίες, που σχετίζονταν, με το συγκεκριμένο Μνημόνιο, ανάμεσα στην Ελλάδα και στην Ιαπωνία.

Ενδεικτικά, μπορούμε να αναφέρουμε την επίσκεψη της υψηλής διπλωματικής αποστολής από την Ιαπωνία, στο Παναθηναϊκό Στάδιο, με στόχο την προώθηση της ολυμπιακής ιδέας, το 2017, τη συμμετοχή Ιαπώνων Ολυμπιονικών, στην εκδήλωση για την Παγκόσμια Ημέρα Προσφύγων, στην Αθήνα, το 2018, αλλά και του Μνημονίου Συνεργασίας, μεταξύ Ελλήνων και Ιαπώνων Ολυμπιονικών, το 2016, το οποίο κινείται σε αντίστοιχη κατεύθυνση.

Το ερώτημα, λοιπόν, είναι αν αυτές οι συνεργασίες συνεχίζονται, αυτούς τους επτά μήνες της διακυβέρνησης της Ν.Δ. και αν σκοπεύει η νέα ηγεσία του Υπουργείου Πολιτισμού και Αθλητισμού να αξιοποιήσει το συγκεκριμένο Μνημόνιο Συνεργασίας και με ποιους τρόπους.

Το δεύτερο ερώτημα, που τίθεται, είναι αν η χώρα μας είναι πράγματι διατεθειμένη να αξιοποιήσει την τεχνογνωσία, που θα προκύψει, σε θέματα καταπολέμησης του ντόπινγκ από αυτήν τη συνεργασία. Το εργαστήρι αντιντόπινγκ του ΟΑΚΑ έχει χάσει τη διαπίστευσή του και ακόμη ο Υφυπουργός Αθλητισμού δεν έχει αποσαφηνίσει τους σχεδιασμούς του, σε σχέση με τη μεταφορά του εργαστηρίου στη δικαιοδοσία του Εθνικού Κέντρου Έρευνας Φυσικών Επιστημών «Δημόκριτος», με την εξασφάλιση των απαιτούμενων κονδυλίων.

Το τρίτο θέμα αφορά στις αθλητικές εγκαταστάσεις. Η Κυβέρνηση έχει να αντιμετωπίσει την έξωση των Αθλητικών Ομοσπονδιών από τον Άγιο Κοσμά, για να παραδώσει το Ελληνικό στις μπουλντόζες και στα καζίνο ! Εκτός από διαβεβαιώσεις έχει κάτι πιο συγκεκριμένο να παρουσιάσει το Υπουργείο; Επίσης, σε σχέση με τη συντήρηση των Ολυμπιακών και γενικότερα των αθλητικών εγκαταστάσεων και στην Αθήνα και στην Περιφέρεια, επτά μήνες, μετά την ανάληψη της διακυβέρνησης από τη Ν.Δ., έχει υπάρξει κάποιο έργο; Πώς, λοιπόν, θα αξιοποιηθεί η τεχνογνωσία, που θα μας έρθει από την Ιαπωνία, εάν εμείς, ως πολιτεία, δεν έχουμε συγκεκριμένο σχέδιο, που θα αφορά στην ασφάλεια στις αθλητικές εγκαταστάσεις, στη συντήρηση και αξιοποίησή τους, προς όφελος του αθλητισμού της χώρας;

Επίσης, με δεδομένο ότι εισερχόμαστε, στην τελευταία φάση της ολυμπιακής προετοιμασίας, θα έχει ενδιαφέρον να μας ενημερώσει ο κύριος Υπουργός, σε σχέση με τις εκκρεμότητες, που υπάρχουν στα διοικητικά των Ομοσπονδιών και ιδιαίτερα σε ό,τι αφορά τα θέματα, που επιχείρησε να ρυθμίσει, τον Οκτώβριο, δηλαδή, στις εκλογές στις Ομοσπονδίες, το όριο ηλικίας των Προέδρων και τις θητείες. Στα Μ.Μ.Ε. κυκλοφορούν δημοσιεύματα, κύριε Υπουργέ, που κάνουν λόγο για διαμαρτυρίες, ακόμα και προς τον Πρωθυπουργό από την Ελληνική Ολυμπιακή Επιτροπή και τη Διεθνή Ολυμπιακή Επιτροπή.

Πώς προχωράει, λοιπόν, η προετοιμασία των Αθλητικών Ομοσπονδιών, μετά από τους Ολυμπιακούς του Ρίο, όπου η Ελλάδα επανήλθε στις επιτυχίες; Ποιοι είναι οι στόχοι μας για το Τόκιο και ποιο είναι το κλίμα της προετοιμασίας της αθλητικής κοινότητας για το μεγάλο αυτό γεγονός; Τέλος, κύριε Υπουργέ, με δεδομένο ότι δεν υπάρχει από την πλευρά του Υπουργείου σας καλή συνεργασία και επικοινωνία, με την Επιτροπή Μορφωτικών Υποθέσεων, ούτε για τα θέματα του Πολιτισμού ούτε για τα θέματα του Αθλητισμού, που είστε αρμόδιος, θα ήθελα να αξιοποιήσω τη σημερινή παρουσία σας, εδώ, για να μας ενημερώσετε και για ένα ακόμα μεγάλο ζήτημα, που δεν είναι άσχετο με τη συνεργασία μας με τη διοργανώτρια χώρα των Ολυμπιακών Αγώνων. Πρόκειται, φυσικά, για το ζήτημα της βίας στο αθλητισμό, που έχει λάβει ανησυχητικές διαστάσεις, το προηγούμενο διάστημα, πρόβλημα, που επιτείνεται και από έναν νέο πόλεμο, που έχει ξεσπάσει, ανάμεσα στους 4 μεγάλους του ελληνικού ποδοσφαίρου, τις τελευταίες ημέρες.

Πρώτον, το τραγικό συμβάν του θανάτου του Βούλγαρου οπαδού, Τόσκο Μπογιατζίσκι, μετά από βίαια ενέδρα οπαδών, στη Θεσσαλονίκη, οδήγησε στην αμαύρωση του ελληνικού αθλητισμού, διεθνώς. Το προηγούμενο Σάββατο, έλαβαν χώρα διαδηλώσεις διαμαρτυρίας, έξω από τις Πρεσβείες μας, στη Σόφια και στο Λονδίνο, για το θέμα αυτό.

Ταυτόχρονα, την προηγούμενη εβδομάδα, ο Αυστριακός εκπρόσωπος της FIFA και της UEFA, εξερχόμενος από τη συνάντηση με τους τέσσερις μεγαλοεπιχειρηματίες του ελληνικού επαγγελματικού ποδοσφαίρου, ανέφερε, δημόσια, ότι το κλίμα, στο οποίο διεξήχθη, δεν συνάδει με τον ευρωπαϊκό αθλητικό πολιτισμό, λέγοντας, χαρακτηριστικά, ότι ειπώθηκαν προσβλητικά πράγματα, που δεν θα τα άκουγε κανείς στην Ευρώπη, επισημαίνοντας χαρακτηριστικά «Εδώ είναι αλλιώς». Είναι πολύ επικίνδυνο, κύριε Υπουργέ, οι διεθνείς θεσμοί του αθλητισμού να αντιλαμβάνονται την πραγματικότητα, στην Ελλάδα, με όρους καρτέλ λατινοαμερικανικού τύπου και η ελληνική Πολιτεία αυτό να το ανέχεται. Σε συνέχεια, δε, της εν λόγω συνάντησης, ακολούθησε πόλεμος ανακοινώσεων, μεταξύ των επιχειρηματιών, με επιστολές, που προάγουν το μίσος και το ρατσισμό, στο ποδόσφαιρο.

Αναρωτιόμαστε πώς σκοπεύετε να αντιδράσετε εσείς σε όλα αυτά, εσείς που υποστηρίζατε, ως παράταξη, όταν ήσασταν, στην Αντιπολίτευση, ότι δεν χρειάζεται διεθνής επιτροπεία στο επαγγελματικό ποδόσφαιρο, ούτε, βέβαια, στηρίξατε, τώρα, την προσπάθεια για διαφάνεια, μέσα από την επιβολή του VAR, στους αγώνες ποδοσφαίρου των επαγγελματικών κατηγοριών. Σήμερα, τι σκοπεύετε να κάνετε, σε όλα αυτά τα ανοιχτά μέτωπα;

Τέλος, θα ήθελα να κάνω και μια αναφορά στην εισήγηση της Επιτροπής Επαγγελματικού Αθλητισμού, σε σχέση με το θέμα του ΠΑ.Ο.Κ. και της Ξάνθης. Πριν από λίγες μέρες, κύριε Υπουργέ, φαίνεται να αντικαταστάθηκαν από εσάς δύο μέλη της εν λόγω Επιτροπής. Χθες, είχατε μπροστά σας την εισήγηση, περί υποβιβασμού του πρωταθλητή Ελλάδος και πρωτοπόρου στο πρωτάθλημα ΠΑ.Ο.Κ.. Προφανώς, κατανοώντας και ο ίδιος, μετά τον σάλο, που προκλήθηκε, ότι δεν πρόκειται να διαχειριστείτε αυτήν την κατάσταση, σπεύσατε να χαρακτηρίσετε την εισήγηση της Επιτροπής Επαγγελματικού Αθλητισμού, ως μη απόλυτα τεκμηριωμένη.

Κύριε Υπουργέ, ξέρατε ότι εφόσον υποβιβάσετε τον ΠΑ.Ο.Κ. και την Ξάνθη, πλέον δεν υπάρχει πρωτάθλημα και οι εξελίξεις στο ελληνικό ποδόσφαιρο θα ήταν ολέθριες. Με την τροπολογία, όμως, που φέρατε, κλέβετε την πρώτη θέση από μια ομάδα, που την κέρδισε, με τον ιδρώτα της στο γήπεδο. Εμείς σας καλούμε να μη διολισθήσετε σε πιέσεις και να μην παίρνετε, ως Κυβέρνηση, το μέρος συμφερόντων, που βλάπτουν την εξυγίανση του επαγγελματικού αθλητισμού. Ίσως, η σημερινή συζήτηση να αποτελεί μια ευκαιρία να μας δώσετε εξηγήσεις για όλα αυτά και κυρίως, να απευθυνθείτε στα νέα παιδιά, που αποτελούν τη βάση του αθλητισμού της χώρας και να τους πείτε πότε θα μπορούν, επιτέλους, να αθλούνται, με ασφάλεια στα γήπεδα της χώρας. Πότε θα μπορέσουν να δουν τον ελληνικό αθλητισμό, χειραφετημένο από τις λογικές των οικονομικών καρτέλ και της οπαδικής βίας;

Με αυτές τις σκέψεις, θα ήθελα να επαναλάβω ότι για εμάς το Μνημόνιο Συνεργασίας με την Ιαπωνία κινείται σε θετική κατεύθυνση και αναμένουμε από το Υπουργείο συγκεκριμένες πρωτοβουλίες, ώστε να μπορέσει ο αθλητισμός της χώρας να κερδίσει κάτι από αυτήν τη συνεργασία. Σας ευχαριστώ. Για την Κύρωση είμαστε υπέρ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής)**: Κυρίες και κύριοι συνάδελφοι, με τη Σύμβαση αυτή, που συζητάμε, σήμερα, καλούμαστε να κυρώσουμε τα όσα συμφώνησαν το Υπουργείο Πολιτισμού της Ελληνικής Δημοκρατίας και το Υπουργείο Πολιτισμού, Επιστημών και Τεχνολογίας της Ιαπωνίας, για την ενίσχυση της συνεργασίας τους, ενόψει των Ολυμπιακών και Παραολυμπιακών Αγώνων, στο Τόκιο, το 2020. Στο πλαίσιο της συνεργασίας, προβλέπεται η ανταλλαγή επισκέψεων αθλητικών συνδυασμών και αθλητικών ομάδων, η μετάβαση της ελληνικής αθλητικής αντιπροσωπείας στην Ιαπωνία, καθώς επίσης και η μετάβαση της ιαπωνικής αθλητικής αντιπροσωπείας, στην Ελλάδα.

Βασικός στόχος των Μερών είναι να διατηρήσουν τους Ολυμπιακούς και Παραολυμπιακούς Αγώνες, ως ένα διεθνές αθλητικό γεγονός. Στην κατεύθυνση αυτή, συμφωνούν να ανταλλάξουν τεχνογνωσία στους τομείς της Πολιτικής Προστασίας και Ασφάλειας για την προετοιμασία και τη διεξαγωγή των αγώνων, καθώς επίσης να συνεργαστούν στον έλεγχο της φαρμακοδιέγερσης και της αθλιατρικής, των υποδομών για τα ΑΜΕΑ και τα προπονητικά κέντρα. Τέλος, οι δύο χώρες συμφώνησαν να επαναλάβουν πρωτοβουλίες για την ενίσχυση της διαφάνειας του εκδημοκρατισμού και της χρηστής διοίκησης στον αθλητισμό.

Αγαπητοί συνάδελφοι, μην προσπερνάμε ότι ο αθλητισμός είναι πρωτίστως κοινωνικό αγαθό και κατόπιν, μια οικονομική βιομηχανία. Τελεί, μάλιστα, θα έλεγα, υπό την προστασία της Πολιτείας. Οι κοινωνικές, πολιτιστικές και εκπαιδευτικές διαστάσεις πρέπει να διαφυλαχθούν και να ενισχυθούν.

 Η Πολιτεία πρέπει να μεριμνήσει για ασφαλείς, κατάλληλους και επαρκώς στελεχωμένους αθλητικούς χώρους. Να μεριμνήσει για την αποτελεσματική αξιοποίηση των ελεύθερων χώρων, που έχει ο κάθε δήμος. Η Πολιτεία πρέπει να μεριμνήσει πραγματικά για την ανάπτυξη του πολιτισμού, με απόλυτη διαφάνεια, με κριτήρια και έλεγχο σκοπιμότητας και τούτο, κατά την ανάπτυξη των αθλημάτων.

 Τα αναφέρω αυτά, στο πλαίσιο της συζήτησης, που άνοιξε, σχετικά με την εισήγηση της Επιτροπής Επαγγελματικού Αθλητισμού για την αποβολή του ΠΑ.Ο.Κ. και της ΞΑΝΘΗΣ από την κατηγορία, λόγω της πολυ-ιδιοκτησίας.

 Χθες βράδυ, το Υπουργείο Πολιτισμού και Αθλητισμού ήρθε με τροπολογία να αλλάξει το νόμο, ενώ, ταυτοχρόνως, εκκρεμεί η έκδοση δικαστικής απόφασης. Η Κυβέρνηση, κύριε Υπουργέ, δημιούργησε μείζον πρόβλημα και προσπαθεί να το επιλύσει, δημιουργώντας ένα μεγαλύτερο πρόβλημα.

 Αγαπητοί συνάδελφοι, το ζητούμενο δεν είναι η ποινή, όπως ανέφερε προηγουμένως, η συνάδελφος από το ΣΥΡΙΖΑ. Δεν είμαστε δικαστές να αποδώσουμε ποινή, αλλά το ζητούμενο για όλους μας είναι, αν τελέστηκε η παράβαση, βάσει της σημερινής νομοθεσίας. Τα υπόλοιπα προβλέπονται εκ του νόμου. Και εδώ, κύριε Υπουργέ, η Κυβέρνηση, με λάθος διαχείριση, υπονομεύει το θεσμικό πλαίσιο λειτουργίας των οργάνων και προκαταλαμβάνει, θα έλεγα, αποφάσεις πριν την έκδοσή τους.

 Κατά τη γνώμη μου, δεν χρειάζονται εκπτώσεις και αλλαγές στη νομοθεσία, χάριν σκοπιμοτήτων. Η επιστροφή στην κανονικότητα, που επικαλείται η Κυβέρνηση, αποδεικνύεται στην πράξη κενή περιεχομένου. Κύριε Υπουργέ, η κοινωνία απαιτεί νομιμότητα και διαφάνεια, ίδιους κανόνες για όλους και όχι αποφάσεις, κατά το δοκούν. Όχι δύο μέτρα και δύο σταθμά.

 Αγαπητοί συνάδελφοι, το μείζον, που πρέπει να μας απασχολεί, είναι πώς θα φέρουμε τον κόσμο στα γήπεδα, πώς θα έρθουν οι οικογένειες στα γήπεδα, πώς θα κάνουμε τα παιδιά να αγαπήσουν τον αθλητισμό, πώς θα υποστηρίξουμε τους ταλαντούχους αθλητές μας, με υποδομές και διαδικασίες, ώστε να είναι αφοσιωμένοι πλήρως στις προπονήσεις, πώς θα γαλουχήσουμε φιλάθλους και φυσικά, όχι οπαδούς. Όσο καθηλώνουμε τον αθλητισμό στην οικονομική του διάσταση, δημιουργούμε οπαδούς και όχι φιλάθλους. Άλλωστε, ετυμολογικά η λέξη «οπαδός» δηλώνει αυτόν, που ακολουθεί μια κίνηση και μια ιδεολογία, που υποκρύπτει το υπέρμετρο πάθος, που υποτάσσει.

 Εμείς, όμως, αυτό που έχει σημασία είναι ότι, ως κοινωνία, χρειαζόμαστε φιλάθλους, φίλους των αθλημάτων, που η συμμετοχή τους από τη θέση του θεατή θα αναζωογονεί την ίδια την αθλητική διαδικασία. Αυτός, φυσικά, πρέπει να είναι και ο στόχος μας και δεν πρέπει να χάνουμε τον προσανατολισμό μας.

 Κλείνοντας, θα έλεγα ότι πρέπει να σταματήσει και ο λαϊκισμός, γιατί αυτό είναι το χειρότερο. Αυτήν την εποχή, μπροστά μας έχουμε τεράστια εθνικά ζητήματα και πρέπει επιτέλους να σταματήσει αυτή η «λαίλαπα», που διακατέχει πολλούς και κακά τα ψέματα, όταν κάποιος βλέπει το δέντρο, φυσικά πρέπει να βλέπει και το δάσος. Τέλος, ως προς τη Σύμβαση, ψηφίζουμε «ναι». Σας ευχαριστώ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς σας ευχαριστούμε, κ. Κωνσταντόπουλε.

 Το λόγο έχει ο Ειδικός Αγορητής του Κομμουνιστικού Κόμματος Ελλάδας, ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε. Το Κομμουνιστικό Κόμμα Ελλάδας βλέπει θετικά γενικά τις συμφωνίες, που αναπτύσσουν τη φιλία, μεταξύ των λαών, τις εξετάζουμε, όμως, προσεκτικά και αν έχουν ακόμα μικρά περιθώρια, με βασικό κριτήριο, αν δημιουργούν όρους, που βοηθούν στην ανάπτυξη της φιλίας και της συνεργασίας, μεταξύ των λαών ή αν πρόκειται για συμφωνίες, που υπηρετούν μεγάλα οικονομικά συμφέροντα, πολιτικές επιδιώξεις, που στρέφονται, ενάντια στα συμφέροντα των λαών ή ακόμα και αν είναι ενταγμένες στο σχεδιασμό γενικότερων ιμπεριαλιστικών κέντρων.

Με αυτό το κριτήριο, εξετάζουμε και το Μνημόνιο Συνεργασίας, μεταξύ της χώρας μας, με την Ιαπωνία. Όμως, μερικές αναφορές στο συγκεκριμένο Μνημόνιο Συνεργασίας, που σήμερα, συζητάμε, όπως για παράδειγμα, η ενίσχυση της συνεργασίας, ενόψει των Ολυμπιακών και Παραολυμπιακών του Τόκιο, ο ρόλος της αποκαλούμενης «Ολυμπιακής Εκεχειρίας», η ενίσχυση της διαφάνειας και του εκδημοκρατισμού του αθλητισμού, η ανταλλαγή τεχνογνωσίας για επενδύσεις στις αθλητικές εγκαταστάσεις και για την πολιτική προστασία και διάφορα άλλα – όλοι γνωρίζετε πως έχουμε διαφορετική προσέγγιση σε αυτά τα ζητήματα – μας οδηγούν στο να ψηφίσουμε «παρών» στο συγκεκριμένο Μνημόνιο Συνεργασίας. Και αυτό γιατί; Πρώτον, ωραιοποιείται ο ρόλος των Ολυμπιακών Αγώνων, αν και είναι γνωστό σε όλους σας ότι και αυτοί έχουν πλέον εμπορευματοποιηθεί, κυριαρχούν τα μεγάλα οικονομικά συμφέροντα και έχουν μετατραπεί, μάλιστα, σε πεδίο πολιτικοοικονομικής διαπλοκής και μεγάλων σκανδάλων, σε βάρος του αθλητισμού και της καλώς εννοούμενης άμιλλας, υμνούν την αποκαλούμενη «Ολυμπιακή Εκεχειρία», που βάζουν στόχο να εδραιωθεί, μάλιστα, στη συλλογική συνείδηση της ανθρωπότητας. Εδώ είναι το άκρον άωτον, θα έλεγα, της υποκρισίας, με αυτή την υπόθεση της Ολυμπιακής Εκεχειρίας. Κατά την άποψή μας, είναι μέσο παραπλάνησης των λαών, αφού στην πράξη η Ολυμπιακή Εκεχειρία έχει παραβιαστεί, κατ’ εξακολούθηση. Επιπλέον, αποσιωπώνται οι πραγματικές αιτίες των ιμπεριαλιστικών πολέμων και συγκαλύπτονται οι ευθύνες των υπευθύνων. Κρύβει ιμπεριαλιστικές αντιθέσεις και ανταγωνισμούς, που αποτελούν και τη μόνη αιτία για το ξέσπασμα των ιμπεριαλιστικών πολέμων. Είναι επιπλέον υποκρισία η επίκληση της Ολυμπιακής Εκεχειρίας από την Κυβέρνηση και τα άλλα Κόμματα, όταν με δικές τους αποφάσεις, οι κυβερνήσεις τους εμπλέκουν τη χώρα μας σε αυτούς τους ιμπεριαλιστικούς σχεδιασμούς και, μάλιστα, αύριο έρχεται για κύρωση η Συμφωνία με τις Ηνωμένες Πολιτείες Αμερικής, για τις αμερικανονατοϊκές βάσεις, εδώ στη Βουλή, όταν, δηλαδή, πρωτοστατούν όλα αυτά τα Κόμματα, ως σημαιοφόροι των σχεδίων του ΝΑΤΟ και της Ευρωπαϊκής Ένωσης, στην περιοχή, που, προφανώς, εξ αντανακλάσεως επηρεάζουν συνολικά τον πλανήτη και την ασφάλεια και την ειρήνη.

Επομένως, οι Ολυμπιακοί Αγώνες, όχι μόνο δεν καταργούν τους πολέμους, έστω για 15-20 ή 30 ημέρες, αλλά θα έλεγα ότι όλοι αυτοί, που βρίσκονται στο υπόβαθρο και είναι οι αρχηγοί, οι επικεφαλής της οργάνωσης των Ολυμπιακών Αγώνων, είναι εκείνοι, που συμμετέχουν στις πολιτικές αποφάσεις πολεμικών και στρατιωτικών επιχειρήσεων, είναι μέσα, δηλαδή, στο ίδιο το κόλπο, να το πω διαφορετικά.

Δεύτερον, σχετικά με τη μεταφορά τεχνογνωσίας για επενδύσεις στις αθλητικές εγκαταστάσεις, όντως, η Κυβέρνηση έχει να προσφέρει πολλά από ιδέες και στην πράξη, όταν η ίδια προσαρμόζει πλήρως τη συντήρηση και λειτουργία των δικών μας εδώ αθλητικών εγκαταστάσεων, στα επιχειρηματικά σχέδια για τις ανάγκες του κεφαλαίου, που δίνει την δυνατότητα να προχωρούν οι αθλητικές ανώνυμες εταιρείες σε παρεμβάσεις, που εξυπηρετούν τη δική τους επιχειρηματική λειτουργία, καθιερώνοντας την ανταποδοτική λειτουργία τους για το λαό, που, σε μία πορεία, μπορεί να χάνει το δικαίωμα στην πρόσβαση, μέσω των πολυετών παραχωρήσεων σε αυτές τις αθλητικές εταιρίες. Ενώ, με τη συστηματική υποστελέχωση και την υποχρηματοδότηση, οι εγκαταστάσεις είτε θα υποβαθμίζονται είτε θα παραδίδονται στις επιχειρηματικές ορέξεις. Τα παραδείγματα φυσικά είναι πάρα πολλά και δεν νομίζω ότι χρειάζεται να σταθώ, ιδιαίτερα. Μάλιστα, αυτή η διαδικασία και λόγω της υποχρηματοδότησης, αλλά και της ανάγκης του ίδιου του αστικού κράτους να απαλλαγεί από την ευθύνη συντήρησης τους, μεταφέρεται στους δήμους και στις περιφέρειες και μάλιστα, χωρίς προσωπικό, χωρίς πόρους.

 Όλα αυτά, κατά την άποψή μας, υπηρετούν τις γενικότερες κατευθύνσεις απεμπλοκής του κεντρικού κράτους από την υποχρέωση να συντηρεί και να κατασκευάζει αθλητικές υποδομές και να τις φορτώνει επί τους ουσίας, πλέον, στις πλάτες του λαού, μέσω των δήμων, των περιφερειών ή να τις παραδίδει απευθείας στους επιχειρηματίες και στην ιδιωτική πρωτοβουλία.

 Τρίτον, σε σχέση με την ενίσχυση της διαφάνειας και του εκδημοκρατισμού του αθλητισμού, μάλλον η χώρα μας είναι παράδειγμα προς αποφυγή. Δεν χρειάζεται να πάμε πολύ μακριά. Οι εξελίξεις, αυτές τις μέρες, στο ποδόσφαιρο, επιβεβαιώνουν και αναδύουν για άλλη μια φορά, τη σήψη, τη διαπλοκή, στον επαγγελματικό αθλητισμό. Αυτό που είναι πλέον φανερό είναι ότι το ποδόσφαιρο των επιχειρηματιών παίζεται στο παρασκήνιο. Κυριαρχεί το κέρδος και η ανταγωνιστικότητα, «ο θάνατός σου, η ζωή μου». Ο αθλητισμός από κοινωνικό αγαθό πλέον έχει μετατραπεί σε εμπόρευμα, υποταγμένο στο βωμό του κέρδους, με τεράστια οικονομικά συμφέροντα, που έχουν συνδεθεί με τον επαγγελματικό αθλητισμό – ιδιαίτερα στο ποδόσφαιρο – το οποίο έχει γίνει πεδίο πολιτικο-οικονομικής διαπλοκής και μεγάλων σκανδάλων. Και ενώ φουντώνει η διαπλοκή και η σήψη, διαχρονικά όλες οι κυβερνήσεις – και η παρούσα, φυσικά, της Ν.Δ. – αρνούνται πεισματικά να υιοθετήσουν ακόμα και τις αυτονόητες προτάσεις του Κ.Κ.Ε., για να φύγουν από το Υπουργείο Πολιτισμού - Αθλητισμού οι Ανώνυμες Αθλητικές Εταιρείες και να υπαχθούν στο Υπουργείο Ανάπτυξης, ως Αθλητικές Εταιρίες. Δηλαδή, εκεί να γίνεται ο έλεγχος για τα οικονομικά τους, για τα περιουσιακά τους, για τη βιωσιμότητά τους, να μην υπάρχει ειδικό καθεστώς αδειοδότησης και να αποσυρθούν, φυσικά, όλες οι ελληνικές ομάδες από το «ΣΤΟΙΧΗΜΑ». Βεβαίως, θα έχει λόγο και το Υπουργείο Αθλητισμού για τα αγωνιστικά ζητήματα. Δεν λέμε να βγει εντελώς έξω από την όποια παρακολούθηση του ζητήματος αυτού.

 Όσον αφορά, όμως, τη δημιουργία της Επιτροπής Επαγγελματικού Αθλητισμού, η οποία χρηματοδοτείται, με χρήματα του Ελληνικού λαού, είχαμε τοποθετηθεί, πρόσφατα, σε ένα σχετικό νομοσχέδιο, που επιχειρεί να θέσει τους κανόνες, μέσα στους οποίους θα αναπτυχθεί. Αυτός είναι ο ρόλος της Επιτροπής Επαγγελματικού Αθλητισμού, να θέσει κάποιους κανόνες εκεί, που αναπτύσσεται η επιχειρηματική δράση. Στο χώρο, δηλαδή, του εμπορευματοποιημένου ή λεγόμενου επαγγελματικού αθλητισμού. Τα αποτελέσματα να τα, είναι μπροστά μας. Οφείλει η Κυβέρνηση να δώσει στη δημοσιότητα όλα τα στοιχεία, που υπάρχουν, σε σχέση με την τελευταία της απόφαση.

Τέταρτον. Για το Κόμμα μας, ο αθλητισμός είναι δικαίωμα για όλους και όχι για τους λίγους. Μπορεί και πρέπει να γίνει γέφυρα φιλίας, ανάμεσα στους λαούς όλης της γης. Για το Κ.Κ.Ε., ο αθλητισμός, όπως και ο πολιτισμός, αποτελεί κοινωνικό αγαθό για κάθε νέο. Μακριά από χορηγούς και διαφημιστικά πακέτα, στα πλαίσια της πάλης για την ικανοποίηση όλων των σύγχρονων αναγκών. Για όλους τους παραπάνω λόγους, επαναλαμβάνω πως θα ψηφίσουμε «παρών», για το συγκεκριμένο Μνημόνιο Συνεργασίας, ανάμεσα στη χώρα μας και την Ιαπωνία. Ευχαριστώ πολύ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εγώ ευχαριστώ τον κ. Συντυχάκη. Ο Ειδικός Αγορητής της Ελληνικής Λύσης, ο κ. Μπούμπας, έχει το λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης):** Ευχαριστώ, κύριε Πρόεδρε. Κυρίες και κύριοι συνάδελφοι, Ελλάδα και Ιαπωνία. Δύο χώρες σε διαφορετικό ημισφαίριο, παιδιά του εγκέλαδου και οι δύο χώρες, με μεγάλο πολιτισμό, με ήθη και έθιμα και παράδοση. Ή Νιχόν – τζιν, όπως αποκαλούνται οι Ιάπωνες, δηλαδή, «τα Παιδιά του Ήλιου» και η χώρα του «Ανατέλλοντος Ηλίου».

Με πάρα πολλά πλεονεκτήματα οι Ιάπωνες. Ένας λαός πειθαρχημένος, με αυτοσυγκράτηση, με ομαδικό πνεύμα, με συνέργεια. Φανταστική η αγάπη του για την ευταξία. Υπάρχουν κοινά χαρακτηριστικά, ανάμεσα στους δύο λαούς, με χιλιάδες ετών ιστορία. Υπάρχουν και μεγάλες διαφορές. Θα συνθέσουμε τα θετικά. Σίγουρα, αρνητικά υπάρχουν και στους δύο λαούς, αλλά τα θετικά είναι πολύ περισσότερα και κυρίως, μόνο καλά έχουμε να πάρουμε από τους Ιάπωνες.

Αυτή η χώρα των 127 εκατομμυρίων, με ένα νόμισμα ισχυρό, με πολλές διακυμάνσεις, με πολύ υψηλή τεχνολογία. Ετοιμάζονται για Ολυμπιακούς Αγώνες και εμείς, με μεγάλη αδημονία, πραγματικά, περιμένουμε να δούμε αυτή την υψηλή τεχνολογία των Ιαπώνων για το πώς θα οργανώσουν τη μεγάλη Ολυμπιακή ιδέα, που εμείς δεν την έχουμε σεβαστεί. Διότι, υπάρχουν ακόμη ολυμπιακές εγκαταστάσεις, που πλήρωσε, ακριβά το μάρμαρο στις μέρες της κυρίας Αγγελοπούλου ο ελληνικός λαός και αυτά τα έργα χορταριάζουν και ερημοποιούνται.

Είναι μια ευκαιρία, καθώς υπάρχει σύσφιξη σχέσεων και στον πολιτισμό και στην εκπαίδευση, αλλά και στον αθλητισμό με τους Ιάπωνες. Πριν από λίγο καιρό, η Ελλάδα ήταν τιμώμενη σε μια μεγάλη έκθεση ανθοδετικής. Πριν από λίγο καιρό, υπήρξε σύσφιξη σχέσεων, ανάμεσα στον κ. Παχατουρίδη, τον Δήμαρχο Περιστερίου και τον αντίστοιχο της Μισάτο, της πόλης, που θα φιλοξενήσει Ολυμπιακούς Αγώνες και βλέπουμε ότι έχουν γίνει κινήσεις, όπως πολλές φορές έχουν επισκεφτεί και κυβερνητικά στελέχη την Ιαπωνία. Υπάρχει εμπορική συνεργασία με την Ιαπωνία, σε αρκετές επιχειρήσεις, πλέον, με τα προϊόντα υψηλής τεχνολογίας της χώρας του ανατέλλοντος ηλίου. Αρκετές αντιπροσωπείες, εδώ, αυτοκινήτων, αλλά και άλλων ρομποτικών μηχανών.

 Πριν από λίγο καιρό, Έλληνες αθλητές προπονήθηκαν στην Ιαπωνία. Νομίζω ο κ. Πετρούνιας έχει αναφερθεί, με τα καλύτερα λόγια, για τους Ιάπωνες, άρα, μπορούμε να πάρουμε πολλά θετικά στοιχεία από αυτή τη χώρα, που μπορεί να μας δώσει τα φώτα της. Αλλά και να παραδειγματιστούμε από τα δικά μας λάθη. Από τα δικά μας λάθη του παρελθόντος, ενόψει των Ολυμπιακών Αγώνων.

 Εμείς βλέπουμε θετικά αυτήν την Κύρωση Συμφωνίας, ανάμεσα στην Ελλάδα και την Ιαπωνία, καθώς αυτή η χώρα μόνο να μας διδάξει μπορεί. Όπως και στο θέμα της εκπαίδευσης, αν μπει κανείς στο εκπαιδευτικό σύστημα, που γαλουχεί χαρακτήρες, στην Ιαπωνία, θα δούμε ότι έχει βάλει σωστά θεμέλια. Για παράδειγμα, στο ξεκίνημα, καθώς και η αρμόδια Επιτροπή εδώ έχει σχέση με την εκπαίδευση, άλλωστε, εκπαίδευση και αθλητισμός, κουλτούρα και αθλητισμός, πάνε μαζί. Είναι παντρεμένες και αλληλένδετες έννοιες. Στο θέμα της εκπαίδευσης, διότι γαλουχούν αθλητές, κυρίως, με ομαδικό πνεύμα. Εκεί που διακρίνονται οι Ιάπωνες είναι κυρίως στα ομαδικά αθλήματα και όχι μόνο και αυτό είναι παράδειγμα προς μίμηση. Τουναντίον, η Ελλάδα έχει διακρίσεις στα ομαδικά αθλήματα, αλλά δεν μπορεί να έχει το ίδιο ομαδικό πνεύμα με τους Ιάπωνες. Βέβαια, υπάρχουν και κοινά αθλήματα, θα λέγαμε σε ό,τι αφορά τον τρόπο, όπως για παράδειγμα, μπορεί να είναι στις πολεμικές τέχνες οι Ιάπωνες, μπορεί να είμαστε εμείς στην Πάλη και στο Παγκράτιο. Μας συνδέει και κάτι στον τρόπο σκέψης. Αρκετά, μάλιστα, μας συνδέουν.

 Στο θέμα, όμως, της εκπαίδευσης, αυτό που δίνουν βαρύτητα οι Ιάπωνες, τα πρώτα δέκα χρόνια, είναι να μην διδαχθούν μαθήματα και να δώσουν διαγωνίσματα, αλλά να μάθουν τρόπους. Τρόπους συμπεριφοράς, αρχής και ηθικής. Εκεί δίνουν μια μεγάλη βαρύτητα. Να σέβονται τους ηλικιωμένους, να σέβονται το πλησίον, να σέβονται τον συνάνθρωπο και αυτό είναι παράδειγμα προς μίμηση, διότι αυτό μεταλαμπαδεύεται στους αθλητές, μεταλαμπαδεύεται στους διοργανωτές, να σεβαστούν, πάνω απ' όλα, τον ανθρώπινο παράγοντα και μετά όλα αυτά προς χάριν της εμπορευματοποίησης των αγώνων.

 Κύριε Υπουργέ, ερχόμαστε σε μια περίοδο, που δεν είναι και το timing κατάλληλο. Αν μπούμε σε χώρες, που θέλουν να βάλουν φάσεις στον αθλητισμό και δη στο ποδόσφαιρο, δεν συζητάς οτιδήποτε μεσούσης περιόδου πρωταθλήματος και μάλιστα σε ένα πρωτάθλημα στην Ελλάδα, γιατί η επικαιρότητα προτάσσει να πάω και σε αυτό, το οποίο πλέον είχε γίνει βαρετό. Αυτό το κατεστημένο ανάμεσα σε Βορά και Νότο «έσπασε» προς χάριν του ελληνικού ποδοσφαίρου, για να υπάρχει και ένα ενδιαφέρον, από πλευράς των Ελλήνων φιλάθλων. Έτσι, λοιπόν, ενώ το πρωτάθλημα γίνεται, με την καλή σημασία της λέξης «γκραν γκινιόλ», έρχεστε να πυροδοτήσετε αυτό το κλίμα, ανάμεσα σε δύο ιστορικές ομάδες. Εγώ δεν το εξετάζω μόνο για τις δύο ομάδες, που διεκδικούν το πρωτάθλημα, αλλά για όλες τις ομάδες, που είναι ιστορικές, έχουν κάνει τη δική τους διαδρομή, μέσα από χίλια μύρια προβλήματα. Ερχόμαστε να «ξύσουμε» παλιές πληγές του παρελθόντος, τις οποίες σαφώς πρέπει να τις επουλώσουμε, αλλά δεν επουλώνονται κατ΄ αυτόν τον τρόπο, μεσούσης της ποδοσφαιρικής περιόδου, για να πυροδοτήσουν το κλίμα. Μάλιστα, με μια Ομάδα της Θράκης, η οποία κατάφερε να φέρει την περιφερειακή αποκέντρωση στο ποδόσφαιρο. Άλλες ιστορικές ομάδες, όπως ο «Πανσερραϊκός», από όπου κατάγομαι, η «Καβάλα», η «Δόξα Δράμας» δεν υπάρχουν στις υψηλές κατηγορίες, αλλά η «Ξάνθη» κατάφερε να εδραιωθεί σε ένα πρωτάθλημα και να δώσει μια άλλη πνοή και έναν άλλο αέρα στο επαρχιακό ποδόσφαιρο.

 Σήμερα, όπως και σε άλλες πολλές χώρες, 4 οικογένειες, 4 φατρίες, «business οικογένειες» κάνουν κουμάντο στο ελληνικό ποδόσφαιρο. Με «ματιασμένους», όπως λένε, διαιτητές, με στημένα παιχνίδια, σε παγκόσμιο επίπεδο, με τον τζόγο να έχει μεταφερθεί, κυρίως στα νέα παιδιά, μέσω και του «ΣΤΟΙΧΗΜΑΤΟΣ» και ερχόμαστε εμείς να ρίξουμε λάδι στη φωτιά. Απέναντι σε μια αντικατάσταση μελών και απ' ό,τι ξέρω είναι και πανεπιστημιακοί, ήταν στο Δημοκρίτειο Πανεπιστήμιο, πάνω και στο θέμα ως νομικοί, έρχεστε και πυροδοτείτε το κλίμα.

Φέρνετε μια τροπολογία, πιστεύω να μην είναι τροπολογία της τελευταίας στιγμής, για να πυροδοτήσουμε αυτό το κλίμα. Πρέπει να είμαστε νηφάλιοι, ψύχραιμοι, αλλά το timing, γιατί το κάθε πράγμα έχει τον καιρό του, δεν είναι το κατάλληλο.

Να σας θυμίσω ότι στο Campeonato της Ιταλίας η Vecchia Signora, σχετικά με τις κατηγορίες που είχαν γίνει από την Firenze στη Juventus, το θέμα συζητήθηκε καλοκαίρι. Σε άλλες ομάδες, όπως και στη Γαλλία και στη Βρετανία, συζητήθηκαν το καλοκαίρι. Είναι λάθος η στιγμή, κάθε πράγμα έχει τον καιρό του, είναι η στιγμή, που μπορεί να πυροδοτήσει πάρα πολλές αντιδράσεις.

Έτσι, λοιπόν, τα τελευταία χρόνια πήρε ενδιαφέρον το πρωτάθλημα. Αυτό πρέπει να το διατηρήσουμε, για να δώσουμε και πάλι ενδιαφέρον στους ανθρώπους να το παρακολουθούν, διότι είχε απαξιωθεί.

Κύριε Αυγενάκη, για να χρησιμοποιήσω και ένα σλόγκαν, βάσει του επιθέτου σας, δεν μπορείτε, κύριε Αυγενάκη, να φέρετε την αυγή στο ελληνικό ποδόσφαιρο, με αυτόν τον τρόπο.

Κύριε Πρόεδρε, η επικαιρότητα προτάσσει το θέμα, που έθιξα και έχει σχέση με το αντικείμενο, που συζητάμε σήμερα, διότι είναι αθλητισμός και το ποδόσφαιρο είναι αθλητισμός και πρέπει να παραδειγματιστούμε από τους Ιάπωνες, σε ό,τι αφορά στην πειθαρχία, την αυτοσυγκράτηση και την αυτοσυγκέντρωση.

Λέμε, ναι, γιατί τα οφέλη θα είναι πάρα πολλά, για να μπορέσουμε να συνθέσουμε απόψεις και να μπορέσουμε να οργανωθούμε, καλύτερα και αυτό το δηλώνουν οι Έλληνες αθλητές, που τους επόμενους μήνες θα πάνε στην Ιαπωνία να προπονηθούν. Είναι μια ευκαιρία και το χαρακτηρίζουμε, ως θετικό.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Συνεπώς, λέτε «ναι» στην Κύρωση της Συμφωνίας.

Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Φέρνετε προς Κύρωση το Μνημόνιο Συνεργασίας, μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Παιδείας, Πολιτισμού, Αθλητισμού, Επιστημών και Τεχνολογίας της Ιαπωνίας, το οποίο υπεγράφη, στο Καζάν, στις 15 Ιουλίου 2017. Προβλέπεται μάλιστα για τη Σύμβαση αυτή η αυξημένη ισχύς, που ορίζεται, στο άρθρο 28, παράγραφος 1 του Συντάγματος, ότι δηλαδή από την κύρωση της και τη θέση της σε ισχύ θα αποτελεί αναπόσπαστο μέρος του ελληνικού δικαίου και θα υπερισχύει από κάθε άλλη διάταξη νόμου.

Η Σύμβαση αυτή, το Μνημόνιο, δηλαδή, αναφέρεται, με γενικές διατυπώσεις, στην προώθηση των δεσμών φιλίας και συνεργασίας των δύο Υπουργείων στον τομέα του αθλητισμού και την ενίσχυση της συνεργασίας σε διεθνή θέματα αθλητικού ενδιαφέροντος.

Στα θέματα 1,2 και 3 του Μνημονίου καθορίζεται το πλαίσιο, όσον αφορά στη διμερή συνεργασία, ενόψει των Ολυμπιακών και Παραολυμπιακών Αγώνων του 2020 στο Τόκιο.

Εύλογα αναρωτιόμαστε, κύριε Υπουργέ, ποια είναι η πρακτική σημασία της συγκεκριμένης Σύμβασης, με δεδομένο ότι απομένουν πλέον μόνο λίγοι μήνες, μέχρι την τέλεση των Ολυμπιακών Αγώνων του 2020. Είναι προφανές ότι τα περιθώρια της ανταποδοτικής εφαρμογής της στον τομέα αυτόν θα είναι πλέον πάρα πολύ περιορισμένα. Πρέπει να επισημάνουμε εδώ, ότι πρόκειται για Μνημόνιο, που έχει υπογραφεί, ήδη, από τον Ιούλιο του 2017. Η έγκαιρη κύρωσή του, προφανώς, να έχει νόημα για την εκπλήρωση σκοπιμότητας του, ως προς τον τομέα αυτόν, αλλά η κύρωσή του, με τόσο μεγάλη καθυστέρηση, φοβάμαι ότι στην πραγματικότητα της αποστερεί ή εν πάση περιπτώσει περιορίζει, πολύ δραστικά, το ουσιαστικό πεδίο εφαρμογής της και τα προσδοκώμενα από αυτήν οφέλη.

Στο σημείο αυτό, εύλογα, θα πρέπει να αναρωτηθεί ο καθένας από μας, για ποιους λόγους καθυστέρησε τόσο πολύ η διαδικασία κύρωσης της Σύμβασης, σε σημείο που να της αποστερεί ένα βασικό τομέα του αντικειμένου της, που αφορά στα θέματα των Ολυμπιακών και των Παραολυμπιακών Αγώνων του 2020.

Για μια ακόμη φορά, θα έλεγα, η πλημμελής λειτουργία του ελληνικού κράτους έχει αρνητικές συνέπειες και μάλιστα στη συγκεκριμένη περίπτωση, νομίζω ότι είναι προφανές ότι μας εκθέτει και διεθνώς.

Σε κάθε περίπτωση, επιτρέψτε μου μια μικρή παρένθεση. Όσον αφορά στην τεχνογνωσία στον τομέα των επενδύσεων και της συντήρησης των αθλητικών κατασκευαστικών έργων, ιδίως των Ολυμπιακών, είμαστε, θα έλεγα, μάλλον, κακό παράδειγμα και θα είμαστε παράδειγμα προς αποφυγή. Συνεπώς, μόνο την αρνητική εμπειρία και πρακτική μας θα πρέπει να μεταφέρουμε προς τους φίλους Ιάπωνες, ώστε να αποφύγουν να μας ακολουθήσουν. Εννοώ, όλα όσα έχουμε ζήσει μετά τους Ολυμπιακούς Αγώνες, όσον αφορά στις κατασκευές.

Κατά τα λοιπά, η Σύμβαση, ιδίως, στο θέμα 3, αναφέρεται σε εν γένει συνεργασία στον τομέα του αθλητισμού, με ανταλλαγή εμπειρίας, γνώσης, πληροφοριών και υλικού τεκμηρίωσης. Επίσης, στην ανταλλαγή τεχνογνωσίας, όσον αφορά στις επενδύσεις και τη συντήρηση αθλητικών κατασκευαστικών έργων. Τέλος, στην ανταλλαγή επισκέψεων αθλητικών συνδέσμων και ομοσπονδιών από διάφορα αθλήματα.

Σε θετική κατεύθυνση προσδιορίζονται τα πεδία συνεργασίας, όπως: Αθλητισμός για Όλους, Αθλητισμός ΑμεΑ, Αθλητιατρική, Έλεγχος Φαρμακοδιέγερσης, Διαχείριση και Συντήρηση Αθλητικών Εγκαταστάσεων, Προπονητικά Κέντρα κ.λπ.. Επίσης, προβλέπεται η προώθηση κοινών πρωτοβουλιών για την παραπέρα ενίσχυση της διαφάνειας και της χρηστής διακυβέρνησης στον αθλητισμό. Με την έννοια αυτή, η διμερής διεθνής συνεργασία, η ανταλλαγή εμπειριών, τεχνογνωσίας κ.λπ., σε όλους αυτούς τους ευαίσθητους και κρίσιμους τομείς προδιαγράφεται ότι θα έχει θετικά αποτελέσματα, σε επίπεδο αμοιβαιότητας.

Το συμβατικό κείμενο είναι πολύ γενικόλογο. Συνεπώς, η ικανοποιητική και επωφελής εφαρμογή του θα εξαρτηθεί από την ενεργητικότητα και την προσήλωση, που θα επιδείξουν οι υπεύθυνοι των δύο Μερών στην υλοποίηση του. Εάν είμαστε αισιόδοξοι, δικαιούμαστε να ελπίζουμε ότι τα δύο Μέρη θα εξαντλήσουν κάθε δυνατότητα, αν είναι πραγματικά επωφελής η εφαρμογή της Σύμβασης αυτής. Στη συνέχεια, με αρκετά σαφή τρόπο, ορίζεται στο θέμα 5, ότι οι οικονομικές επιβαρύνσεις για την κάλυψη των εξόδων εφαρμογής της Σύμβασης θα συναποφασίζονται, ανά περίπτωση, από τα μέλη.

Τέλος, στο θέμα 6, ορίζονται τα της διάρκειας της Σύμβασης, με πρόβλεψη τετραετούς ισχύος από τη θέση της σε ισχύ, με αυτόματες διαδοχικές τετραετείς ανανεώσεις. Σαν «ΜέΡΑ25», έχουμε μια γενική θέση, υπέρ κάθε αμοιβαίας, επωφελούς διεθνώς συνεργασίας και εγώ, προσωπικά, λόγω της ατομικής μου πορείας και του ιδιαίτερου ενδιαφέροντος, που έχω για τον αθλητισμό, θα έλεγα ότι δεν μπορεί κανείς να έχει αντίρρηση σε μια διεθνή συνεργασία, που κατατείνει στη βελτίωση των συνθηκών, που υλοποιεί το παγκόσμιο αυτό κίνημα του αθλητισμού. Βέβαια, θα προτιμούσα πιο συμβατικά κείμενα, με πιο συγκεκριμένες δεσμεύσεις και πιο ορατά αποτελέσματα.

Προφανώς, η επωφελής εφαρμογή της συγκεκριμένης Σύμβασης εξαρτάται από τη διαχρονική πολιτική βούληση και των δύο Μερών, στη διάρκεια της ισχύος της, αλλά ελπίζουμε ότι η εφαρμογή της παρούσας Συνθήκης μπορεί, πράγματι, να έχει θετικές συνέπειες και να εκπληρώσει τους σκοπούς, που οδήγησαν στη σύναψη της και ελπίζουμε να αποδειχθεί ότι μπορεί, πραγματικά, να αποτελέσει, στο πλαίσιο των προβλέψεων της, μια βάση αναβάθμισης του υγιούς αθλητικού κινήματος, μέσω της διμερούς συνεργασίας μας με την Ιαπωνία.

Κλείνοντας, ευελπιστώ σε μία εφ' όλης της ύλης συζήτηση για την πορεία του ελληνικού αθλητισμού, τα προβλήματα, που υπάρχουν, αυτή τη στιγμή, αλλά να συζητήσουμε και για την προετοιμασία όλων των αθλητών μας, ενόψει των Ολυμπιακών Αγώνων του Τόκιο του 2020. Ψηφίζουμε θετικά. Ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Σενετάκης Μάξιμος, Σταμενίτης Διονύσιος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Καρασμάνης Γεώργιος, Ράπτη Ελένη, Σκόνδρα Ασημίνα, Καλαφάτης Σταύρος, Στύλιος Γεώργιος, Ταραντίλης Χρήστος, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Τελιγιορίδου Ολυμπία, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Τζούφη Μερόπη, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Ξενογιαννακοπούλου.

**ΜΑΡΙΑ – ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ, κύριε Πρόεδρε. Όσον αφορά στο Μνημόνιο Συνεργασίας με την Ιαπωνία, η κυρία Μάλαμα έκανε μια πλήρη ανάλυση και έθεσε μια σειρά από ερωτήματα στον κ. Υπουργό, που περιμένουμε τις απαντήσεις.

Κύριε Πρόεδρε, παίρνω την ευκαιρία αυτή, για να θέσω ένα θέμα προς εσάς και προς τον κ. Υπουργό, γιατί αφορά τη λειτουργία της Επιτροπής μας. Ξέρετε ότι, σύμφωνα με το νόμο Βασιλειάδη, το νόμο 4603, άρθρο 4, ο διορισμός των μελών της Επιτροπής Επαγγελματικού Αθλητισμού και των τακτικών και των αναπληρωματικών, ρητά προβλέπει ότι πρέπει να προηγηθεί η διαδικασία ενημέρωσης της Επιτροπής μας και αντίστοιχη σύμφωνη γνώμη, πριν ολοκληρωθεί ο διορισμός από τον αρμόδιο Υπουργό και υπάρξει δημοσίευση στην Εφημερίδα της Κυβερνήσεως.

Δυστυχώς, δεν συνέβη αυτό. Η Επιτροπή μας είχε μείνει με την εντύπωση, πριν τις γιορτές, ότι δεν επρόκειτο να γίνει κάποια αντικατάσταση ή διορισμός. Είδαμε ο κ. Υπουργός να βάζει, χωρίς το σεβασμό του νόμου και εδώ, είναι και ένα θέμα, που θα πρέπει και εσείς, κύριε Πρόεδρε, να το θέσετε προς την Κυβέρνηση, γιατί βλέπουμε συνεχώς τέτοια φαινόμενα του κατ' ευφημισμόν «επιτελικού κράτους» και της καλής νομοθέτησης και ξέρετε, η τήρηση των διαδικασιών και του Κανονισμού της Βουλής, γιατί έχουμε και παραβίαση του άρθρου 32, παράγραφος 5, που είναι τελικά και μια προστασία θεσμική και για την ίδια την εκάστοτε εκτελεστική εξουσία.

Η μη τήρηση, σε αυτήν την περίπτωση, των διαδικασιών, που έπρεπε να τηρηθούν, συνέβαλε στο να υπάρξει σκιά και να υπάρξει όλη αυτή διαδικασία, που, δυστυχώς, παρακολουθούμε με την απόφαση, αφενός, που έχει πυροδοτήσει όλη αυτή τη συζήτηση και το διχασμό, όχι μόνο στο ελληνικό ποδόσφαιρο, αλλά και ευρύτερα, φυσικά, με την τροπολογία, που κατέθεσε ο κ. Υπουργός, για την οποία, εμείς, ως Κοινοβουλευτική Ομάδα του ΣΥ.ΡΙΖ.Α., έχουμε ζητήσει να υπάρξει και ονομαστική ψηφοφορία, σήμερα, διότι έχουμε μια σαφή παραβίαση του αυτοδιοίκητου του αθλητισμού περαιτέρω αυτού του διχασμού, που υποτίθεται ότι ήθελε να προλάβει, αλλά και υπονόμευση σε εξέλιξη του πρωταθλήματος.

Άρα, λοιπόν, και επί της ουσίας, αλλά και επί του σεβασμού των διαδικασιών της Επιτροπής μας, θα ήθελα, κύριε Πρόεδρε, και εσείς να θέσετε το θέμα, αλλά φυσικά να απαντήσει και ο κ. Υπουργός.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα ήθελα να σας ενημερώσω ότι δεν έχει υπάρξει κάποια αρμόδια ενημέρωση στην Επιτροπή γι' αυτό το θέμα.

Δεύτερον, για το ζήτημα, το οποίο τίθεται και λέτε συζητήθηκε, χθες στην Ολομέλεια, από τον κοινοβουλευτικό σας εκπρόσωπο, δόθηκε ο λόγος σε όλα τα Κόμματα. Έχουμε σήμερα ονομαστική ψηφοφορία, σε λίγη ώρα. Νομίζω ότι θα τεθεί το θέμα στην Ολομέλεια, οπότε ξεφεύγει του θέματος, το οποίο αφορά την ημερήσια διάταξη της δικής μας Επιτροπής.

Και για κάθε διευκρίνιση, θέλω να σας διαβάσω το άρθρο 66 του Κανονισμού της Βουλής, την παράγραφο 8. Το διαβάζω, όπως ακριβώς το λέει ο Κανονισμός: «Ο Αγορητής δεν μπορεί να απομακρύνεται από το υπό συζήτηση θέμα, διαφορετικά, ο Πρόεδρος τον καλεί να επανέλθει σε αυτό. Εάν δεν συμμορφωθεί, ο Πρόεδρος τον προειδοποιεί ότι θα του αφαιρέσει τον λόγο. Αν και μετά τη νέα επισήμανση ο Αγορητής δεν επανέλθει στο θέμα, ο Πρόεδρος του αφαιρεί τον λόγο». Και το ίδιο, στο άρθρο 9, λέει ότι ισχύει και για τους Βουλευτές. Άρα, λοιπόν, επειδή το θέμα εξαντλήθηκε χθες, σε σχέση με αυτά και θα συζητηθεί και στην Ολομέλεια, δεν μας αφορά στην Επιτροπή.

Για το ζήτημα της ενημέρωσης της Επιτροπής Μορφωτικών, σας το είπα στην αρχή ότι δεν είχα κάποια γνώση και δεν έχει έρθει κάτι από όσο γνωρίζω από τις υπηρεσίες της Βουλής, ένα έγγραφο ή μια επιστολή στη Διεύθυνση των Κοινοβουλευτικών Επιτροπών.

Τον λόγο έχει η κυρία Ξενογιαννακοπούλου.

**ΜΑΡΙΑ-ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ:** Εγώ έθεσα ακριβώς το θέμα σε σας, ως Πρόεδρο της Επιτροπής, προκειμένου να διαφυλάξετε τη διαδικασία και να δηλώσετε και εσείς, εκφράζοντας την Επιτροπή μας προς τον κ. Υπουργό, ότι όφειλε να ενημερώσει και να έχει τη σύμφωνη γνώμη της Επιτροπής. Αυτό θέτω προς εσάς, ως Πρόεδρο και ως προεδρείο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεκτό. Θα επικοινωνήσω με την Κυβέρνηση και θα το μεταφέρω. Ευχαριστώ.

Τον λόγο έχει η κυρία Βαγενά.

**ΑΝΝΑ ΒΑΓΕΝΑ-ΚΗΛΑΗΔΟΝΗ:** Ευχαριστώ, κύριε Πρόεδρε. Πολύ σύντομη θα είμαι. Γενικά, εγώ είμαι υπέρ των συνεργασιών και μάλιστα με χώρες, που έχουν αναπτυγμένο πολιτισμό και πολιτιστική παράδοση, όπως η Ιαπωνία. Επειδή, όμως, βρισκόμαστε στην Επιτροπή Μορφωτικών Υποθέσεων, ήθελα να πω κάτι, που μπορεί να σας φανεί ασήμαντο, αλλά δεν είναι. Ο προηγούμενος συνάδελφος χρησιμοποίησε πάρα πολλές φορές τη λέξη «timing». Είμαστε στην Ελλάδα, στην Επιτροπή Μορφωτικών Υποθέσεων, όπου υπάρχει η ελληνική έκφραση «χρονική συγκυρία». Ας μην χρησιμοποιούμε, συνεχώς, εγγλέζικες λέξεις, γίνεται με μεγάλη ευκολία πια και οι νέοι μας, δυστυχώς, έχουν μπει σε αυτήν την ιστορία. Έχουμε μια υπέροχη γλώσσα, που καλύπτει όλες τις εκφράσεις. Υπάρχει, λοιπόν, η ελληνική έκφραση «χρονική συγκυρία». Πρώτον.

 Δεύτερον, οι Ιάπωνες, στους οποίους αναφερθήκαμε, έχουν επίσης και μια τεράστια ευθιξία, την ξέρουμε όλοι. Όταν ένας κυβερνητικός αξιωματούχος βρεθεί ότι έχει καταχραστεί δημόσιο χρήμα ή οτιδήποτε άλλο, εναντίον της πατρίδας του, κάνει χαρακίρι.

 Επειδή μιλούμε και πρέπει να μιλούμε για συνεργασίες, δεν λέω να κάνουν χαρακίρι οι δικοί μας, αλλά τουλάχιστον να ντρέπονται λίγο, γιατί έχουμε πάρα πολλά παραδείγματα, που, το μόνο που τους νοιάζει, είναι πως θα βγάλουν τα χρήματα στο εξωτερικό, αυτά που έχουν καταχραστεί από τον ελληνικό λαό.

 Και τρίτον, όσον αφορά αυτό το θέμα του ποδοσφαίρου, εγώ δεν είμαι καθόλου ειδική, γιατί δεν ασχολούμαι, αλλά κάνουμε όλοι σαν να εκπλησσόμαστε ότι δεν ξέρουμε ότι χρόνια τώρα το ποδόσφαιρο είναι ένας μοχλός πίεσης πολιτικών θεμάτων. Αυτό είναι που τους ενδιαφέρει. Και είναι συνέχεια της τεράστιας διαπλοκής. Αποκτούν μέσα μαζικής ενημέρωσης και τον λαό, που λένε αυτοί, μέσω των ποδοσφαιρικών ομάδων.

Λοιπόν, είναι κάτι που δυστυχώς το ξέρουμε όλοι. Δυστυχώς, το έχουμε ανεχτεί και να μην κάνουμε ότι εκπλησσόμαστε τώρα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε, κυρία Βαγενά. Θεωρώ πολύ σημαντική την επισήμανση, την οποία κάνατε για την ελληνική γλώσσα και για την αντικατάσταση της αγγλικής έκφρασης με την ελληνική «χρονική συγκυρία», αλλά δεν μπορούμε να απαγορέψουμε να εμπλουτίζεται το λεξιλόγιο. Δεν είναι δική μου θέση. Οι επιστήμονες δέχονται ότι δημιουργούνται, συνεχώς, νέες λέξεις, αλλά επιφυλάσσομαι να αναλάβουμε μία πρωτοβουλία σαν Επιτροπή, σε σχέση με την ελληνική γλώσσα, η οποία μπορεί να μας ενώσει όλους.

 Το λόγο έχει η κυρία Ασημακοπούλου.

 **ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ**: Σας ευχαριστώ πολύ. Με το παρόν Μνημόνιο Συνεργασίας, επιχειρείται η ενίσχυση της συνεργασίας, σχετικά με τους Ολυμπιακούς και Παραολυμπιακούς Αγώνες, μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του αντίστοιχου της Ιαπωνίας. Η Ιαπωνία έχει να επιδείξει αξιοθαύμαστες οργανωτικές ικανότητες σε διεθνείς αθλητικές εκδηλώσεις. Διαθέτει υποδομές εντελώς καινούργιες και πρωτοποριακές και χώρους για όλα τα αθλήματα. Το Τόκιο προσφέρει επίσης τις μεγαλύτερες εγγυήσεις ασφάλειας, στον ταραγμένο σημερινό κόσμο. Χαρακτηριστικό είναι ότι, ήδη, από το 2016, οι Ιάπωνες αστυνομικοί εκπαιδεύονταν για πιθανά τρομοκρατικά χτυπήματα, παρότι κανείς δεν γνώριζε, πριν τέσσερα χρόνια, τι είδους μπορεί να είναι οι ενδεχόμενες τρομοκρατικές ενέργειες. Για πρώτη φορά, η ολυμπιακή φλόγα θα τροφοδοτείται από υδρογόνο, στους Αγώνες του Τόκιο, στο πλαίσιο της προσπάθειας για μία πράσινη διοργάνωση. Χαρακτηριστικό είναι επίσης ότι η πρόσοψη του σταδίου, όπου θα διεξαχθούν οι τελετές έναρξης και λήξης, είναι καλυμμένη με φυτά και έρχεται σε απόλυτη αρμονία με τον περιβάλλοντα χώρο. Μάλιστα, μετά τους Ολυμπιακούς Αγώνες, αναμένεται να ανακαινιστεί και να δοθεί σε ιδιώτες, σε αντίθεση με άλλες διοργανώτριες πόλεις, όπως η Βαρκελώνη και το Λονδίνο, οι οποίες εκμεταλλεύονται, σήμερα, επικερδώς, τις εγκαταστάσεις τους, η χώρα μας δεν έχει κατορθώσει, 16 χρόνια μετά, να αναπτύξει ένα σχέδιο ανάδειξης και αξιοποίησής τους.

Τα Ολυμπιακά Ακίνητα, στην Ελλάδα, σαπίζουν, στην κυριολεξία. Απαξιώνονται. Αναρωτιόμαστε πόσο αποτελεσματικά θα μεταφέρει η ελληνική πλευρά τεχνογνωσία, σχετικά με την τεχνική και τεχνολογική υποδομή των Ολυμπιακών και Παραολυμπιακών Αγώνων του Τόκιο, το 2020. Ιδιαίτερα οι Ολυμπιακές Εγκαταστάσεις θα έπρεπε να αποτελούν μοχλό παγκόσμιας προβολής της Ελλάδας και να συμβάλουν στην οικονομική ανάπτυξη και την αναβάθμιση του βιοτικού επιπέδου των πολιτών.

 Ο συνασπισμός δυνάμεων για την επιτυχή διεξαγωγή των Ολυμπιακών και Παραολυμπιακών Αγώνων είναι μεν βοηθητικός, αλλά το ίδιο το Μνημόνιο είναι διατυπωμένο, με αόριστο τρόπο, όσον αφορά στο δεύτερο θέμα, όπου γίνεται λόγος για διαφάνεια, η οποία δεν αναφέρεται πώς ακριβώς θα εξασφαλιστεί.

 Επίσης, σχετικά με την κάλυψη των εξόδων για τις δράσεις συνεργασίας, υπάρχει πλήρες κενό, σχετικά με τον ορισμό των κονδυλίων. Πώς θα καλυφθούν αυτά τα έξοδα; Υπάρχει κάποιο ανώτατο όριο ή θα πραγματοποιούνται, κατά το δοκούν; Η συμπόρευση με τη διοργανώτρια χώρα των Ολυμπιακών και Παραολυμπιακών Αγώνων του 2020 πρέπει να πραγματοποιείται μεν, υπό συγκεκριμένες και καθορισμένες συνθήκες δε. Το ολυμπιακό ιδεώδες βρίσκεται σε κρίση και πρέπει η ευγενής άμιλλα, μεταξύ των χωρών, να βρίσκεται σε υψηλότερο βάθρο, αλλά χωρίς να επιβαρύνεται αδιακρίτως ο κρατικός προϋπολογισμός. Σας ευχαριστώ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κ. Βασιλικός.

 **ΒΑΣΙΛΕΙΟΣ ΒΑΣΙΛΙΚΟΣ**: Κύριε Πρόεδρε, ήθελα απλώς να κάνω μία υπενθύμιση, σε σχέση με τη σχέση Ελλάδος και Ιαπωνίας. Ξέρετε ότι αυτός, που έκανε την Ιαπωνία γνωστή στη Δύση, ήταν Έλληνας; Λέγεται Lafcadio Hearn. Η μητέρα του ήταν από τα Κύθηρα, Ελληνίδα, που παντρεύτηκε τον Άγγλο στρατιωτικό της εποχής, στη Λευκάδα, γι’ αυτό και πήρε το όνομα Lafcadio. Ο Lafcadio Hearn για την Ιαπωνία είναι ένα ιερό πρόσωπο, είναι ένα είδος θεότητας. Όταν έχεις, λοιπόν, στα χέρια σου έναν Έλληνα, ο οποίος έκανε γνωστή την Ιαπωνία στον κόσμο και πηγαίνουν προσκυνητές στο σπίτι της μάνας του, στα Κύθηρα, κάθε χρόνο και ανεβαίνουν και στη Λευκάδα, αυτό είναι ένα ατού, που έχουμε στα χέρια μας, για να το εκμεταλλευτούμε, σε αυτή τη νέα συνεργασία και στους Ολυμπιακούς Αγώνες, να αφιερωθεί, δηλαδή, από την Ελλάδα στον Λευκάδιο χώρος για κάτι, οπότε οι Ιάπωνες θα προσκυνήσουν. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς σας ευχαριστούμε. Ήταν πολύ ουσιαστική η παρέμβασή σας και η ενημέρωση, που μας κάνατε. Η Κυβέρνηση, κάνουμε προτροπή, ως Επιτροπή, να το εκμεταλλευτεί, να το αξιοποιήσει, έτσι όπως αρμόζει, για να βρούμε κοινά σημεία, περισσότερο να δεθούμε και να αναδείξουμε αυτό το συμβολισμό.

Τέλος, ενημερώθηκα από τις υπηρεσίες εδώ και θα ήθελα να πω στην κυρία Ξενογιαννακοπούλου για το ν. 4603 του κ. Βασιλειάδη, που ψηφίστηκε, τον περασμένο Μάρτιο του 2019. Ακόμη δεν έχει συσταθεί, με προεδρικό διάταγμα, το νομικό πρόσωπο δημοσίου δικαίου, το οποίο προβλέπει ότι θα πρέπει να είναι η Επιτροπή Επαγγελματικού Αθλητισμού και γι' αυτό το λόγο ισχύουν, μέχρι τώρα, όσα ορίζει το άρθρο 77 του ν.2725/1999.

Το λόγο έχει ο κ. Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε, και ευχαριστώ και τους συναδέλφους όλων των Κομμάτων, τους Εισηγητές, που τοποθετήθηκαν και τους συναδέλφους, που περιμένουν υπομονετικά, να ολοκληρωθεί η συνεδρίαση, με την τοποθέτησή μου.

Θα μου επιτρέψετε να εκφράσω τη χαρά μου, γιατί, για άλλη μια φορά, φαίνεται, αποδεικνύεται, ότι ο αθλητισμός ενώνει. Να θυμίσω ότι η διάταξη για τους Ολυμπιονίκες, που φέραμε, στο προηγούμενο νομοσχέδιο, ψηφίστηκε από όλα τα Κόμματα και νομίζω ότι πρέπει να είναι η πρώτη και μοναδική, αν γνωρίζω καλά, αν δεν με απατάει η μνήμη μου, αυτό το διάστημα των έξι μηνών, που έχει ψηφιστεί, από όλες τις πολιτικές πτέρυγες. Αυτό φαίνεται να καταγράφεται, με μια μικρή εξαίρεση το «παρών» του Κ.Κ.Ε. και σήμερα, με αφορμή το Μνημόνιο Συνεργασίας, με την Ιαπωνία.

Θέλω, όμως, πριν αναφερθώ σε αυτό καθαυτό θέμα της συζήτησης, να απαντήσω σε μερικές ερωτήσεις συναδέλφων, που, με σεβασμό, ακούω, άκουσα, σημείωσα και ελπίζω πως θα ικανοποιήσω όλα τα ερωτήματα, που έχουν τεθεί. Θα μου επιτρέψετε να αναφερθώ στην εξωστρέφεια του ελληνικού αθλητισμού, στο διεθνές γίγνεσθαι. Είναι μια προσπάθεια, που γίνεται συστηματικά από την Κυβέρνηση και φυσικά, από το Υπουργείο Αθλητισμού, τη Γενική Γραμματεία Αθλητισμού και τους συνεργάτες μας.

Να θυμίσω, κύριε Πρόεδρε, κυρίες και κύριοι συνάδελφοι, ότι έχουμε ήδη υπογράψει και προωθούνται προς κύρωση στη Βουλή, το Μνημόνιο Συνεργασίας με το Υπουργείο Νεολαίας και Αθλητισμού του Αζερμπαϊτζάν, έχουμε ήδη υπογράψει και έρχεται το επόμενο διάστημα στη Βουλή, Μνημόνιο Συνεργασίας με το Υπουργείο Φυσικής Αγωγής και Αθλητισμού της Βουλγαρίας, έχουμε ήδη υπογράψει με το Εθνικό Ινστιτούτο Αθλητισμού Φυσικής Αγωγής και Αναψυχής της Κούβας και αυτό θα έρθει, το επόμενο διάστημα, στη Βουλή προς κύρωση και φυσικά, υπογράψαμε με την Κινεζική Ομοσπονδία Ατόμων με Αναπηρίες στον τομέα του αθλητισμού, λίγους μήνες πριν, παρουσία του Προέδρου της Κίνας, εδώ στη χώρα μας. Έχουμε ήδη προς συζήτηση και επεξεργασία Μνημόνιο Συνεργασίας, φυσικά, σε συνεργασία και με το Υπουργείο Εξωτερικών, με το Κατάρ, της Ολυμπιακής Επιτροπής του Κατάρ, του Υπουργείου Νεολαίας και Άθλησης της Σερβίας και της Γενικής Αρχής Πρόνοιας Νεολαίας και Άθλησης των Ηνωμένων Αραβικών Εμιράτων. Πολύ στοχευμένα και πολύ μεθοδικά, επενδύουμε και δουλεύουμε, πάνω στα θέματα εξωστρέφειας του ελληνικού αθλητισμού.

Χαίρομαι, όμως, που φέρνουμε για Κύρωση, σήμερα, το εν λόγω Μνημόνιο Συνεργασίας, που υπογράφηκε, όντως, από την προηγούμενη Κυβέρνηση. Το γεγονός αυτό αποδεικνύει ότι τουλάχιστον στο θέμα της εξωστρέφειας στον αθλητισμό και στην προώθηση των Ολυμπιακών Αγώνων και αξιών, έχουμε κοινή δράση. Η χώρα μας, το τελευταίο εξάμηνο, με Πρωθυπουργό τον Κυριάκο Μητσοτάκη, βαδίζει σταθερά και αποφασιστικά στο δρόμο της ανάπτυξης και της εξωστρέφειας. Η χώρα μας, όχι μόνο στα θέματα του αθλητισμού, αλλά συνολικά, αποτελεί, πλέον βασικό πυλώνα σταθερότητας, για την περιοχή της Μεσογείου, αλλά και σοβαρό συνομιλητή, σε ευρωπαϊκά ζητήματα.

Η οικονομική άνοδος είναι εμφανής. Μάλιστα, πρόσφατα, κύριες και κύριοι συνάδελφοι, η χώρα μας αναβαθμίστηκε διπλά, αφού ο Οίκος FITCH αναβάθμισε την ελληνική οικονομία, γεφυρώνοντας το χάσμα με την επενδυτική βαθμίδα, ενώ και η διεθνής Διαφάνεια κατέγραψε για τη χώρα μας βελτίωση 7 θέσεων στο δείκτη αντίληψης διαφθοράς.

Τα ανωτέρω στοιχεία δεν είναι απλά νούμερα, αλλά είναι η απόδειξη ότι η χώρα ανακάμπτει, ισχυροποιείται, καθιερώνεται, ως πόλος έλξης επενδυτικών ευκαιριών και προοπτικών συνεργασίας με άλλα κράτη.

Η εξωστρέφεια εντάσσεται στις προτεραιότητες της Κυβέρνησης και στον τομέα του Αθλητισμού. Συνεργασίες με άλλες χώρες, όπως ανέφερα λίγο πριν, όπως και μια σειρά άλλων πρωτοβουλιών, που βρίσκονται σε εξέλιξη, αλλά δεν χρειάζεται να αναφέρω - πήγαμε σε αυτά που έχουμε ήδη υπογράψει και που είμαστε πολύ κοντά να υπογράψουμε - ενισχύουν το κύρος του ελληνικού αθλητισμού, επικοινωνούν διεθνώς τις πρακτικές του και εισάγουμε καινοτόμες μεθόδους, που εφαρμόζουν άλλα αθλητικά συστήματα.

Η εξωστρέφεια δεν είναι ζωτικής σημασίας μόνο για την ανάπτυξη εφαρμογών καλής διακυβέρνησης, αλλά και για την ενίσχυση του αθλητικού τουρισμού, που είναι ένα μεγάλο, πολύ μεγάλο κεφάλαιο για τη χώρα μας.

Για το λόγο αυτόν, άλλωστε, στοχεύουμε στη διεκδίκηση διεθνών αθλητικών διοργανώσεων, οι οποίες πρόκειται να αποτελέσουν πόλο έλξης για χιλιάδες τουρίστες, λάτρεις των σπορ, οι οποίοι θα ενισχύσουν τις κατά τόπους οικονομίες. Μία μόνο αναφορά θα κάνω, δεν θα πω αναλυτικά για το τι δραστηριότητα αναπτύσσεται στο θέμα αυτό, μετά και τη δικιά μας παρακίνηση και συνεργασία και σχεδόν από όλες τις Ολυμπιακές Ομοσπονδίες, που υποστηρίζουν. Να σας πω μονάχα ότι είμαστε στην τελική ευθεία, σε συνεργασία με την ΕΠΟ, που έχει τον πρώτο λόγο, την πρώτη ευθύνη, να καταθέσουμε φάκελο διεκδίκησης για το «CONFERENCE CUP», μια μεγάλη ποδοσφαιρική διοργάνωση, για το 2022-2023. Με μηδέν κόστος προετοιμάζεται ο φάκελος και επαναλαμβάνω, σε συνεργασία με την ΕΠΟ, που έχει τον πρώτο λόγο και με τα στελέχη του Υπουργείου μας, που δουλεύουν νυχθημερόν, για να ολοκληρωθεί ένας εξαιρετικά απαιτητικός φάκελος, για να διεκδικήσουμε, για το καλό της χώρας μας, μια μεγάλη διεθνή διοργάνωση.

Ιδιαίτερα, όμως, φέτος, που διανύουμε Ολυμπιακή χρονιά, όπως το είπαν και αρκετοί συνάδελφοι, η δραστηριότητά μας, αλλά και η παραγωγική συνεργασία μας με τις άλλες χώρες κρίνεται, κατά την άποψή μας, δεν διαφωνεί κανένας, όπως φάνηκε εδώ πέρα, ιδιαιτέρως επιβεβλημένη.

Όπως όλοι γνωρίζουμε, φέτος, θα διεξαχθούν στο Τόκιο οι Ολυμπιακοί και Παραολυμπιακοί Αγώνες. Ήδη, οι αθλητές μας αγωνίζονται σκληρά, προκειμένου να διεκδικήσουν την πολυπόθητη πρόκριση και να δώσουν το «παρών» στο αθλητικό γεγονός, που αποτελεί όνειρο ζωής για κάθε αθλητή.

Ο δρόμος προς το ολυμπιακό μετάλλιο – το γνωρίζουν καλά όσοι έχουν ασχοληθεί με τον αθλητισμό και η κυρία Σακοράφα, νομίζω, ιδιαιτέρως, έχει και η ίδια τρέξει στο στίβο αυτόν με επιτυχία – είναι δύσκολος και απαιτεί πάρα, μα πάρα πολλές θυσίες.

Είμαι βέβαιος ότι οι δικοί μας αθλητές, οι Έλληνες αθλητές, έχουν τη στόφα του νικητή μέσα τους και είμαι επίσης βέβαιος πως το φετινό καλοκαίρι, περίπου σε 170 ημέρες από σήμερα, οι αθλητές μας θα καταφέρουν να ακούσει το Τόκιο πολλές, μα πολλές φορές τον εθνικό μας ύμνο και να κάνουν όλοι την Ελλάδα υπερήφανη, με τις επιδόσεις τους και με τις διακρίσεις τους. Εμείς δεν σκοπεύουμε να είμαστε απλοί παρατηρητές στην προσπάθεια αυτή των αθλητών μας. Επιδιώκουμε να είμαστε αρωγοί στο όνειρό τους και να στηρίξουμε έμπρακτα, με όλες μας τις δυνάμεις, αυτή τους την προσπάθεια.

Θέτουμε σε άμεση εφαρμογή – είναι μια απάντηση στα ερωτήματα, τα οποία άκουσα για το «τι κάνουμε» – σε συνεργασία, πάντοτε, με τους ίδιους τους αθλητές, αυτούς που έχουν ήδη διακριθεί και αυτούς, που είναι στην τελική ευθεία, για να κερδίσουν τη διάκριση για τους Ολυμπιακούς και Παραολυμπιακούς Αγώνες, σε συνεργασία, φυσικά, με την Ελληνική Ολυμπιακή Επιτροπή και με τον Πρόεδρο, αλλά και με τις Ομοσπονδίες τους, το «Πρόγραμμα Στήριξης Προ-ολυμπιακής Προσπάθειας» αθλητών και αθλητριών.

Πρόκειται, αγαπητοί συνάδελφοι, για μια καμπάνια, η οποία έχει, ως στόχο, να εμπνεύσει και να ευαισθητοποιήσει εταιρίες, σωματεία, φορείς, αλλά και τον απλό πολίτη, τον απλό φίλαθλο, προκειμένου ο καθένας, η καθεμιά, με τον τρόπο του, να στηρίξει είτε υλικά είτε ηθικά την προετοιμασία των αθλητών μας και αθλητριών μας, στην προσπάθεια διεκδίκησης της πρόκρισής τους για τους Ολυμπιακούς Αγώνες του Τόκιο.

Κάθε άνθρωπος, κάθε πολίτης, θα μπορεί από μια ηλεκτρονική πλατφόρμα να βάλει το δικό του λιθαράκι στη συμμετοχή ενός αθλητή, που να αποτελέσει ένα ενεργό κομμάτι, δηλαδή, της συμμετοχής στην επιτυχία τη δική του, τη δική μας. Η καμπάνια αυτή ευελπιστούμε να είναι έτοιμη, για να ενεργοποιηθεί, το δεύτερο δεκαπενθήμερο του Φεβρουαρίου.

Οι Ολυμπιακοί Αγώνες, όμως, δεν είναι μόνο αγωνίσματα, δεν είναι μόνο επιδόσεις. Είναι ιδέα διαχρονική, που πηγάζει, από την αρχαιότητα, περνάει από γενιά σε γενιά και συνεχίζει απερίσπαστη την πορεία της στο χρόνο. Οι ίδιοι η Ολυμπιακοί Αγώνες διδάσκουν την αξία της κοινής, αρμονικής, ειρηνικής συμπόρευσης των αθλητών, που προέρχονται, από διαφορετικές κοινωνικές και πολιτισμικές κουλτούρες. Ο Ολυμπισμός είναι αυτός που καταδεικνύει ότι η ειρήνη, το «ευ αγωνίζεσθαι» και η ευγενής άμιλλα είναι απαραίτητα συστατικά, για την κοινωνία, που θέλουμε να έχουμε. Αποτελεί μεγάλη ευκαιρία να οικοδομήσουμε, με στέρεες βάσεις, τις αξίες του ολυμπιακού ιδεώδους και να τις μεταλαμπαδεύσουμε στην κοινωνία μας.

Για το σκοπό αυτόν, ξεκινά τις εργασίες της η υπό σύσταση Επιτροπή Ολυμπισμού και Αθλητισμού, με δράση, σε όλη την Ελλάδα, συνεργαζόμενη με τις Αυτοδιοικήσεις Πρώτου και Δεύτερου Βαθμού. Πρόκειται για μια Επιτροπή, μια ομάδα, προερχόμενη από ανθρώπους της αθλητικής οικογένειας, που θα αναπτύξουν συνεργασία, με όλες τις ομοσπονδίες, με όλα τα αθλητικά σωματεία και με τις Αυτοδιοικήσεις Πρώτου και Δεύτερου Βαθμού, σε όλη τη χώρα.

Θα υπάρξουν καμπάνιες, δράσεις και ημερίδες, δηλαδή, ένα ζωντανό υλικό, μια ζωντανή κίνηση, μια ενέργεια, η οποία θέλουμε να ξεδιπλωθεί, σε ολόκληρη τη χώρα, με σκοπό την ενεργοποίηση όσο το δυνατόν περισσοτέρων σε θέματα ντόπινγκ, σε θέματα Ολυμπισμού, σε θέματα εθελοντισμού, σε θέματα συμμετοχής σε αυτό το μεγάλο όνειρο, που λέγεται «Ολυμπιακοί Αγώνες», που λέγεται «ένας καλύτερος και ποιοτικότερος αθλητισμός».

Τώρα, η Κύρωση του Μνημονίου Συνεργασίας με το Υπουργείο Παιδείας, Πολιτισμού, Αθλητισμού, Επιστημών και Τεχνολογίας της Ιαπωνίας δεν είναι τυχαία, όπως πολύ σωστά ειπώθηκε από τους συναδέλφους. Η Ιαπωνία βρίσκεται στο επίκεντρο της ολυμπιακής χρονιάς και δουλεύει εντατικά, ώστε να είναι έτοιμη να προσφέρει υψηλού επιπέδου παροχές σε αθλητές, προπονητές, φορείς, αλλά και θεατές. Η Ιαπωνία, αγαπητοί συνάδελφοι, μπορεί να μας διδάξει πολλά, μέσα από το επίπεδο προετοιμασίας της, με αφορμή τους αγώνες. Αρκεί να αναλογιστεί κανείς ότι με βάση τοπικές έρευνες, ένα χρόνο πριν τους Αγώνες, το 17% των δήμων, εκτός του Τόκιο, έχει ξεκινήσει διαφημιστική εκστρατεία, με στόχο την προσέλευση επισκεπτών, ενώ το 42% πραγματοποιεί ανάλογες καμπάνιες, μήνες πριν τους Αγώνες.

Το Τόκιο είναι σταθερά ταξινομημένο, ως μια από τις πλέον ευχάριστες πόλεις στον κόσμο. Έχει υποδομές σύγχρονες και πρωτοποριακές και χώρους για όλα τα αθλήματα. Επίσης, προσφέρει τις μεγαλύτερες εγγυήσεις ασφαλείας.

Επιπλέον, η Ιαπωνία διδάσκει τι σημαίνει προγραμματισμός, που στην Ελλάδα, αλλά και σε πολλές άλλες χώρες, μας έχει λίγο ξεφύγει αυτό. Οι κατασκευές των νέων και των προσωρινών εγκαταστάσεων, μεταξύ των οποίων το Εθνικό Στάδιο, το Ολυμπιακό και το Παραολυμπιακό Χωριό, προχωρούν ταχέως. Μας προδιαθέτει για μια διοργάνωση υπεράνω προσδοκιών, κάτι που αποτιμάται, ήδη, θετικά, αφού διανεμήθηκαν 3,22 εκατ. εισιτήρια στην εσωτερική αγορά, ξεπερνώντας όλες τις προσδοκίες και όλους τους σχεδιασμούς, που είχαν κάνει, ενώ βάσει υπολογισμών η Ιαπωνία εκτιμά ότι θα έχει έσοδα, άνω των 68 δισεκατομμυρίων ευρώ από τους Ολυμπιακούς Αγώνες.

Είναι βέβαιο, λοιπόν, ότι έχουμε πολλά να μάθουμε, μέσα από τη νέα αυτή συνεργασία τόσο για την τεχνοτροπία, όσο και για τον αποδοτικό και συνεπή προγραμματισμό των Ιαπώνων σε ό,τι αφορά στην εκπόνηση, μελέτη και υλοποίηση της κατασκευής των αθλητικών τους εγκαταστάσεων και σε συνάρτηση με τα ανταποδοτικά οφέλη, που πρόκειται να λάβουν.

Από την πρώτη στιγμή της διακυβέρνησης μας, επαναλάβαμε τη δέσμευσή μας ότι δίνουμε ιδιαίτερη σημασία στον αθλητισμό και, ιδιαιτέρως, στον αθλητή. Γι' αυτόν το λόγο ο αθλητισμός για εμάς έχουμε ξεκαθαρίσει ότι αποτελεί συστατικό στοιχείο του πολιτισμού της Ελλάδος, της γενέτειράς των Ολυμπιακών Αγώνων, φυσικά, και του ολυμπιακού ιδεώδους, αλλά και γιατί θεωρούμε ότι είναι μια αναγκαία σωματική, αλλά και πνευματική αποτοξίνωση. Θέλουμε έναν αθλητισμό για τους πολλούς και, κυρίως, για τις επόμενες γενιές. Αποτελεί πεποίθησή μας ότι στον αθλητισμό πρέπει να πιάσουμε το μίτο του «ευ αγωνίζεσθαι» από την αρχή. Από αυτά που σημαίνει «αθλητισμός», δηλαδή, από τις αξίες του αθλητισμού, ως πολύτιμο κοινωνικό και πολιτιστικό αγαθό. Αυτή είναι η πυξίδα των πολιτικών μας.

Στόχος μας είναι να τονώσουμε το ενδιαφέρον της ελληνικής κοινωνίας για τον αθλητισμό και να διαμορφώσουμε μια αθλητική νοοτροπία στις νεαρές ηλικίες, η οποία θα αποδώσει καρπούς μεσοπρόθεσμα, οδηγώντας σε ένα πιο υγιεινό μοντέλο διαβίωσης. Αν κατορθώσουμε να αποκτήσουμε ένα ποιοτικότερο αθλητισμό, δεν θα έχουμε μόνο καλύτερη υγεία, θα έχουμε κάνει το πρώτο βήμα, για να βελτιωθούμε ως κοινωνία. Η κυβερνητική μας πολιτική για τον αθλητισμό επιδιώκει να γίνει συνείδηση, να γίνει βασικό κοινωνικό αγαθό και όχι είδος πολυτελείας, που κάποιοι πίστευαν, παλαιότερα. Θέλουμε να γίνει κτήμα όλων, να αποτελέσει μέρος της καθημερινότητας όλων των πολιτών, να γίνει τρόπος ζωής όλων των πολιτών. Να δώσουμε έμφαση στην ενίσχυση του ερασιτεχνικού αθλητισμού και του αθλητισμού, στις μικρές ηλικίες, διότι από τις μικρές ηλικίες διαπλάθουμε χαρακτήρες, νοοτροπίες και έναν πιο υγιεινό τρόπο ζωής. Να έχουμε έναν αθλητισμό προσιτό και εύκολα προσβάσιμο σε όλους, ένα φιλόδοξο αλλά εφικτό, κατά την άποψή μας, σχέδιο, ειδικά αν υπάρχει συνεπικουρία όλων των πολιτικών πτερύγων. Δεν πρέπει να συνδέουμε τον αθλητισμό με περιστατικά βίας και διαφθοράς. Ο αθλητισμός, πρώτα απ' όλα, κτίζει γέφυρες αλληλεγγύης, κατανόησης, συνεργασίας, που τόσο ανάγκη έχει η πατρίδα μας, σήμερα.

 Όσον αφορά στη Σύμβαση, που φέρνουμε προς Κύρωση, στόχος είναι να ενδυναμώσουμε την αθλητική μας συνεργασία με την Ιαπωνία, που είναι απολύτως κατανοητό από όλες τις πολιτικές πτέρυγες, δηλαδή, με τη χώρα, που φέτος θα φιλοξενήσει τους Ολυμπιακούς Αγώνες. Το Μνημόνιο Συνεργασίας, σωστά, υπεγράφη στο Καζάν της Ρωσίας, στις 15 Ιουλίου 2017, από την προηγούμενη Κυβέρνηση. Εμείς, όμως, όχι μόνο προχωρούμε το Μνημόνιο, αλλά επιλέγουμε αυτό να είναι το πρώτο Μνημόνιο Συνεργασίας, που κυρώνει η Επιτροπή καταρχήν και μετέπειτα η Ολομέλεια. Αυτό έχει έναν ιδιαίτερο συμβολισμό, αφού η Ιαπωνία θα φιλοξενήσει τους Ολυμπιακούς Αγώνες, σε μερικούς μήνες.

Το υπό συζήτηση νομοσχέδιο Μνημόνιο Συνεργασίας επιδιώκει, πρώτον, να ενισχύσει τη συνεργασία Ελλάδας-Ιαπωνίας, ενόψει των Ολυμπιακών Αγώνων του Τόκιο, το 2020 και εκφράζει την πρόθεσή μας να διατηρηθούν οι Ολυμπιακοί και Παραολυμπιακοί Αγώνες, ως ένα διεθνές αθλητικό γεγονός καθαρής συνείδησης, όπως αναφέρεται. Εδώ αναφερόμαστε στις αξίες του Ολυμπισμού και στους κανόνες του ευ αγωνίζεσθαι. Να συνεργαστούμε για τη διατύπωση και την υποστήριξη σχετικών με την ολυμπιακή εκεχειρία προτάσεων, ένα φιλόδοξο, ομολογουμένως, σχέδιο, που αξίζει να το προσπαθήσουμε και να υπενθυμίσουμε στην υφήλιο ότι στην Αρχαία Ελλάδα, την περίοδο διεξαγωγής των Ολυμπιακών Αγώνων, σταματούσαν όλες οι εχθροπραξίες. Προβλέπει τη συνεργασία για την ενίσχυση των μέσων συνεργασίας, μεταξύ των δύο χωρών, στον τομέα του αθλητισμού, εμπειρία και γνώση, πληροφορίες και υλικό τεκμηρίωσης, στον τομέα του αθλητισμού, τεχνογνωσία στον τομέα των επενδύσεων και συντήρησης αθλητικών κατασκευαστικών έργων, επισκέψεις αθλητικών συνδέσμων και αθλητικών ομάδων από διάφορα αθλήματα, σε συνεργασία με την αντίστοιχη Ομοσπονδία. Εδώ, να θυμίσω ότι αθλητισμός δεν είναι μόνο το ποδόσφαιρο. Έχουμε 48 Ομοσπονδίες, στη χώρα μας, εκ των οποίων 27 είναι ολυμπιακές.

Να μεταφέρουμε τεχνογνωσία και δεξιότητες, που αποκτήθηκαν, στη διάρκεια των Ολυμπιακών και Παραολυμπιακών Αγώνων του 2004, στους τομείς της πολιτικής προστασίας και ασφάλειας, για την προετοιμασία, τη διεξαγωγή και την τεχνική και τεχνολογική υποδομή παγκόσμιων αθλητικών διοργανώσεων, κυρίως των Ολυμπιακών και Παραολυμπιακών Αγώνων του 2020. Να συνεργαστούμε σε προγράμματα αθλητισμού για όλους, αθλητισμός για ΑμεΑ, αθλιατρική, έλεγχος φαρμακοδιέγερσης, διαχείριση και συντήρηση αθλητικών εγκαταστάσεων, προπονητικά Κέντρα, καθώς και σε άλλους τομείς, οι οποίοι θα προσδιοριστούν από κοινού.

Χαίρομαι που στην πλειονότητά τους τα Κόμματα στηρίζουν αυτό το Μνημόνιο ωστόσο, όμως, οφείλω να απαντήσω και σε μερικά από τα ερωτήματα, που κατέθεσαν συνάδελφοι, για να ολοκληρώσω την τοποθέτησή μου.

Σε ό,τι αυτά το θέμα του Εργαστηρίου Ελέγχου Ντόπινγκ. Χαίρομαι, που ειπώθηκε από το ΣΥΡΙΖΑ, αλλά θεωρώ ότι εδώ συζητάμε για μια υπόθεση, για την οποία φέρει μεγάλη ευθύνη η προηγούμενη ηγεσία του Υπουργείου. Πριν περίπου ενάμιση χρόνο, για ένα ολόκληρο και πλέον χρόνο, οι επιστολές έφταναν από την WADA, η μια πίσω από την άλλη, με υποδείξεις και παρατηρήσεις και κυρίως απαιτήσεις ότι, σε συγκεκριμένο χρονοδιάγραμμα, πρέπει να υλοποιηθούν συγκεκριμένα πράγματα, διαφορετικά θα συμβεί αυτό που συνέβη. Δεν έδωσε καμία σημασία η προηγούμενη ηγεσία του Υπουργείου, με αποτέλεσμα, όντως, σήμερα, να έχει αρθεί η πιστοποίηση. Όμως, κινηθήκαμε, ταχύτατα και ένα προς ένα τα σημεία με τις παρατηρήσεις τα υλοποιούμε. Είμαστε στην ευχάριστη θέση, πολύ σύντομα, να έχουμε πλέον ολοκληρωμένο Οργανισμό ΕΟΚΑΝ, έχουμε, ήδη, προχωρήσει στην ΚΥΑ, όπου πλέον το εργαστήριο του ΟΑΚΑ μεταφέρεται στον «ΔΗΜΟΚΡΙΤΟ» και έχουμε εξασφαλίσει, σε συνεργασία με το Υπουργείο Ανάπτυξης, ποσό ύψους δύο εκατομμυρίων ευρώ για την εξασφάλιση εξοπλισμού, που απαιτείται, για να εκσυγχρονιστεί το εργαστήριο στο «ΔΗΜΟΚΡΙΤΟ», που θα εξυπηρετεί πλέον όλους τους αθλητές μας. Βεβαίως, υπάρχει μια αναστάτωση και για αυτόν το λόγο έχουμε ήδη συνεργασία με σχετικά εργαστήρια της Αυστρίας και του Κατάρ, όπου τα δείγματα, τα οποία συγκεντρώνουν οι λήπτες, προωθούνται και έχουμε τα αποτελέσματα σε χρόνο, που έχει οριστεί. Είναι μια αναστάτωση που θέλουμε να ελπίζουμε ότι θα είναι προσωρινή και πολύ σύντομα θα έχει και η Ελλάδα το εργαστήριό της, σύγχρονο, ασφαλές, λειτουργικό και κυρίως με αποτελέσματα πολύ άμεσα, έτσι ώστε να πάψει να υπάρχει αυτή η ανησυχία από τα μέλη της αθλητικής κοινότητας.

Θυμίζω, όμως, επίσης, επειδή ακούστηκε περί στημένων παιχνιδιών, ότι εμείς βγάλαμε από το συρτάρι τη Σύμβαση Macolin, που είχε υπογράψει και η χώρα μας και που επί 4 και πλέον χρόνια ήταν στο συρτάρι του Υπουργείου Αθλητισμού. Τη φέραμε στη Βουλή, την κυρώσαμε και, βεβαίως, σε ό,τι αφορά τα προσυνεννοημένα παιχνίδια, η πλατφόρμα, που προβλέπεται να στηθεί και να λειτουργήσει, για να προσφέρει έργο, να παρακολουθεί, να αναλύει και να φέρει εις πέρας όλες τις καταγγελίες, που κατατίθενται ή που παρατηρεί η ίδια, θα είναι έτοιμη, τέλος Μαΐου, με αρχές Ιουνίου. Την ευθύνη της πλατφόρμας αυτής την έχει ήδη ο Γενικός Γραμματέας του Υπουργείου μας, ο κύριος Μαυρωτάς και, πρώτα ο Θεός, τέλος Μαΐου, αρχές Ιουνίου, η πλατφόρμα αυτή θα έχει ενεργοποιηθεί, άρα και η χώρα μας θα είναι απολύτως εναρμονισμένη με όλες τις υπόλοιπες χώρες, που θέλουν αντιμετωπίσουν το ζήτημα των στημένων παιχνιδιών, αποτελεσματικά.

Σε ό,τι αφορά στα μνημόνια συνεργασίας – άρα υπάρχει εξωστρέφεια – που έχουμε ήδη υπογράψει και θα έρθουν προς κύρωση, το επόμενο διάστημα και ποια είναι προς επεξεργασία με το Υπουργείο Εξωτερικών, γιατί έτσι πρέπει να γίνει, για να ακολουθηθεί, στη συνέχεια, η προβλεπόμενη από το νόμο διαδικασία: Έχουμε ανοίξει και ένα μεγάλο αριθμό συζητήσεων με αρκετούς φίλους, συναδέλφους, μέλη του Ευρωπαϊκού Συμβουλίου, Υπουργών Αθλητισμού και πιστεύω, πρώτα ο Θεός, ότι θα έχουμε επιπλέον συνεργασίες και με άλλες ευρωπαϊκές χώρες, διότι μας ενδιαφέρει η Ελλάδα και ο αθλητισμός να αποτελέσει πηγή συνεργασίας με πάρα πολλές ευρωπαϊκές χώρες, αλλά και όχι μόνο.

Σε ό,τι αφορά στο θέμα της βίας, άκουσα, πολύ προσεκτικά, την τοποθέτηση της συναδέλφου από το ΣΥΡΙΖΑ. Η βία είναι ένα κοινωνικό φαινόμενο και δεν υπάρχει μόνο στα γήπεδα. Παρόλα αυτά, στο κομμάτι της ευθύνης μας, σε συνεργασία με τα συναρμόδια για θέματα βίας Υπουργείο Προστασίας του Πολίτη και Υπουργείο Δικαιοσύνης και σε ένα μικρό ποσοστό και Υπουργείο Ψηφιακής Πολιτικής, δουλεύουμε και ταχύτατα φέρνουμε σε συνεργασία και μετά από διαβούλευση, δύο και πλέον μηνών, με τη Superleague και την ΕΠΟ, ένα νέο πλαίσιο σύγχρονο για τις λέσχες φιλάθλων.

Εμείς λέμε ότι χρειάζονται λέσχες φιλάθλων. Αποτελούν αναπόσπαστο κομμάτι της ποδοσφαιρικής κοινότητας και της καλαθοσφαίρισης, οι λέσχες φιλάθλων, αλλά οι νόμιμες. Σήμερα, νόμιμες υπάρχουν 11 και όλες οι υπόλοιπες, που λειτουργούν, όπως λειτουργούν, εξετάζονται και ελέγχονται από την ΕΛ.ΑΣ., που κάνει πάρα πολύ καλά τη δουλειά της και εμπιστευόμαστε στο ακέραιο. Έχει επιστρέψει, με τη δουλειά της, η ειρήνη και η σταθερότητα, κυρίως ο εφησυχασμός σε όλους τους πολίτες και χαιρόμαστε πάρα πολύ, που υπάρχουν έλεγχοι. Επομένως, η δουλειά γίνεται και, ήδη, κάποια στοιχεία έχουν βγει στη δημοσιότητα. Κάποιες από αυτές τις κατά φήμη λέσχες έχουν κλείσει, κάποιες άλλες εξετάζονται και πολύ σύντομα η ΕΛ.ΑΣ., φυσικά, με τον αρμόδιο Υπουργό Προστασίας του Πολίτη, που θα δώσει και άλλα στοιχεία στη δημοσιότητα. Επαναλαμβάνω, όμως, για τις λέσχες φιλάθλων, φέρνουμε νέο πλαίσιο, σε συνεργασία με Λίγκα 1 και 2, ΕΠΟ και, φυσικά, με τα συναρμόδια Υπουργεία, διότι δεν είναι η αντιμετώπιση της βίας θέμα μόνο του Υπουργείου Αθλητισμού. Είναι και του Προστασίας του Πολίτη και του Δικαιοσύνης, αλλά και ένα ποσοστό και του Υπουργείου Ψηφιακής Πολιτικής.

Όσον αφορά στον Άγιο Κοσμά, καλώς ρωτήσατε, όμως, σας διαφεύγει το εξής, κάτι το οποίο είπα δημόσια, δεν είπα ιδιωτικά. Έχουμε, ήδη, προετοιμάσει, για να υπογραφεί, τις επόμενες εβδομάδες, είμαστε, δηλαδή, στην τελική συζήτηση, Μνημόνιο Συνεργασίας με τη Lamda Development, την εταιρία, δηλαδή, που, ούτως ή άλλως, τρέχει την επένδυση στο Ελληνικό, όπου λέμε ξεκάθαρα ότι δεν θα δίνεται καμία υποδομή, αν δεν παραδίδεται η νέα στην ομοσπονδία ή τα σωματεία, τα οποία έχουν τη χρήση της υφιστάμενης υποδομής στον Άγιο Κοσμά και, δεύτερον, δεν πρέπει να έχει κανένα φόβο, καμιά αγωνία κανένας εργαζόμενος, διότι όλα αυτά έχουν διασφαλιστεί. Για εμάς είναι προτεραιότητα οι εργαζόμενοι, τα σωματεία, αλλά, κυρίαρχα, οι αθλητές, που εξυπηρετούνται, στον Άγιο Κοσμά.

 Σε ό,τι αφορά στο θέμα των Λιοσίων – σας διέφυγε, σας το λέμε, όμως. Μια κουβέντα, που ξεκίνησε, αν μου επιτρέπετε, «τσάτρα - πάτρα», λίγο πριν τις εκλογές, με την προηγούμενη ηγεσία του Υπουργείου μας, εμείς τη συνεχίσαμε με την ΚΑΕ ΑΕΚ και με απόλυτο σεβασμό και σε συνεργασία με την ΚΑΕ, με τις Ομοσπονδίες, που φιλοξενούνται, στα Λιόσια, αλλά και με το Δήμο, προχωράμε, με διάταξη, που συζητήσαμε εδώ, στην Επιτροπή και ψηφίσαμε στην Ολομέλεια, μόλις μερικούς μήνες πριν, τη διαδικασία αξιοποίησης των Λιοσίων από την ΚΑΕ ΑΕΚ.

 Ένα επενδυτικό σχέδιο, το οποίο, πραγματικά, μπορεί να αποτελέσει «πιλότο» για όλα τα υπόλοιπα μοντέλα ανάπτυξης και αξιοποίησης των αθλητικών μας εγκαταστάσεων και δη, των Ολυμπιακών μας εγκαταστάσεων. Βάσει της διάταξης, που περάσαμε, προβλέπεται να περάσει η Σύμβαση, πριν υπογραφεί, και από την Επιτροπή μας, για να κυρωθεί.

 Η συνεργασία μας με τις διοικήσεις των Ομοσπονδιών, επειδή τέθηκε και αυτό το θέμα, είναι άριστη. Αν διαφωνούμε κάπου, είναι εύλογο να διαφωνούμε. Αλλά, από κει και έπειτα, είναι αναφαίρετο δικαίωμα και υποχρέωσή τους να κάνουν τη δουλειά τους, όπως πρέπει και εμείς να είμαστε αρωγοί σε αυτή την προσπάθεια, με απόλυτη εντιμότητα και κυρίως, με απόλυτη διαφάνεια.

 Γι' αυτό το λόγο, σας μεταφέρω πάλι, ότι τις επόμενες εβδομάδες θα είμαστε σε θέση να παρουσιάσουμε τα αποτελέσματα του προγράμματος «Χίλων». Τι είναι αυτό; Πάγιο αίτημα της αθλητικής κοινότητας ήταν να δίνονται τα χρήματα, δηλαδή, η κρατική επιχορήγηση, στις Ομοσπονδίες, με διαφάνεια και με αξιοκρατία. Το ακούσαμε, το σεβαστήκαμε και συμφωνήσαμε. Φτιάξαμε αυτό το Πρόγραμμα, με μια σειρά από στοιχεία, τα οποία προσκόμισαν οι 48 αθλητικές Ομοσπονδίες. Σύντομα, βάσει αυτών των στοιχείων, που οι ίδιοι μας προσκόμισαν, θα παρουσιαστεί το αποτέλεσμα όλης αυτής της δουλειάς, άρα και τα χρήματα, που καλούνται να λάβουν από την κρατική επιχορήγηση, με έναν αλγόριθμο και με απόλυτη διαφάνεια, το έτος που διανύουμε, χωρίς κανέναν όρο συμπάθειας ή αντιπάθειας, φιλίας ή μη φιλίας με τον εκάστοτε Υπουργό, κομματικής συγγένειας ή μη, δηλαδή, αυτά που ίσχυαν στο παρελθόν. Τώρα, αυτά μένουν στην άκρη και με διαφάνεια, επαναλαμβάνω, και αξιοκρατία, θα λάβουν την προβλεπόμενη κρατική επιχορήγηση, που, όμως, δεν θα είναι το μοναδικό κίνητρο και τα μοναδικά χρήματα, που θα μπορέσουν να μπουν στα ταμεία των Ομοσπονδιών και των σωματείων.

 Τι κάναμε; Όχι τι θα κάνουμε. Τι κάναμε; Κάναμε το εξής πολύ απλό και χρήσιμο. Φέραμε διάταξη, σε συνεργασία με το Υπουργείο Οικονομικών, όπου μειώσαμε το φόρο υπογραφής επαγγελματικών συμβολαίων, ποδοσφαιριστών, καλαθοσφαιριστών, παιχτών του βόλεϊ, από 45% και σε κάποιες ειδικές περιπτώσεις, πολύ υψηλότερα, στο 22%. Αν θέλετε τη γνώμη μου, και πάλι υψηλό είναι αυτό το ποσοστό φορολόγησης. Παρόλα αυτά, όμως, μειώθηκε στο μισό και πλέον.

Άρα, έμμεση ενίσχυση ρευστότητας στα ταμεία των ΠΑΕ, ΚΑΕ και μερικών ομάδων βόλεϊ, αλλά από την άλλη, όμως, ανοίγουμε δρόμους και σε αθλητές, που δίσταζαν να μπουν στον επαγγελματικό στίβο, διότι, όντως, η υπερφορολόγηση ήταν κάτι, το οποίο τους απέτρεπε ή έπρεπε να συναινέσουν σε «φοροπαιχνίδια», «φοροκλοπές» και «φοροαπατεωνιές», τα οποία, ομολογουμένως, είχαν διαμορφωθεί στην αγορά, διότι αυτή η υπερφορολόγηση δημιουργεί «πλαγίους δρόμους», που δεν βοηθούν. Απεναντίας, ενισχύουν τη «φοροεξαπάτηση».

 Συν τοις άλλοις, όμως, κάνουμε επίσης κάτι πολύ σημαντικό και πάγιο αίτημα της αθλητικής κοινότητας, που δεν διαφωνεί κανένας, υποθέτω σε αυτό. Δώσαμε φοροκίνητρα για όλους όσους θέλουν να κάνουν χορηγίες ή δωρεές σε ερασιτεχνικά και μόνο σωματεία. Δηλαδή, δείξαμε τη βάση της πυραμίδας του αθλητισμού, που είναι τα ερασιτεχνικά αθλητικά σωματεία, σε όλη τη χώρα, σε όλα τα αθλήματα.

 Έτσι, με τη συνεπικουρία του Υπουργείου Οικονομικών – και τους ευχαριστούμε για τη συνεργασία – υπάρχει έκπτωση της τάξεως του 20% για ποσά, που κατατίθενται, με τη μορφή των χορηγιών ή των δωρεών στα ερασιτεχνικά σωματεία, από 1/1 του έτους που διανύουμε.

 Ενεργοποιήθηκε η Επιτροπή, που συστήσαμε για την αντιμετώπιση θυμάτων οπαδικής βίας, αλλά και στημένων παιχνιδιών, η λεγόμενη Steering Committee, σε συνεργασία με τη FIFA και την UEFA. Ήδη, συνεδριάσαμε, πριν μερικές ημέρες και ήδη συστήνονται δύο μικρές ομάδες εργασίες, με κορυφαία στελέχη της FIFA και της UEFA, για τα θέματα αυτά, ώστε και εκείνοι να συμβάλουν, σε ένα καλύτερο πλαίσιο λειτουργίας των λεσχών και όλων των μέτρων, που πρέπει να λάβουμε, σε συνεργασία με τα συναρμόδια Υπουργεία Προστασίας του Πολίτη, Δικαιοσύνης και Ψηφιακής Πολιτικής, για τα θέματα της αντιμετώπισης της οπαδικής βίας, αλλά και των στημένων παιχνιδιών. VAR: Ειπώθηκε και αυτό. Όντως, υπάρχει ζήτημα, το οποίο, βεβαίως, να θυμίσω εδώ πέρα ότι η λειτουργία του VAR δεν είναι στην αρμοδιότητα του Υπουργείου Αθλητισμού – καμία απολύτως διοικητική ευθύνη δεν έχει – παρ’ όλα αυτά, όμως, πήραμε πρωτοβουλίες, για να βοηθήσουμε στις διορθώσεις, που έπρεπε να γίνουν, έτσι ώστε να εφαρμόζεται σωστά και ολοκληρωμένα και επειδή έστω και σε αυτή τη φάση πάλι εντοπίστηκε ότι υπάρχει έλλειψη μιας εφαρμογής, η λεγόμενη «γραμμή οφσάιντ», που δεν καλύπτεται, σε συνεργασία με το Υπουργείο Ψηφιακής Πολιτικής, με τον κύριο Πιερρακάκη, δεσμευτήκαμε να χρηματοδοτήσουμε την αγορά ύψους 230 χιλιάδων περίπου και αυτής της εφαρμογής, έτσι ώστε να λειτουργεί και στη χώρα μας αυτή η εφαρμογή, η οποία μόνο καλό μπορεί να κάνει, όταν όμως λειτουργεί σωστά και δεν αμφισβητείται από τον έναν και τον άλλο. Θα έπρεπε, δηλαδή, πολύ απλά, η προηγούμενη Κυβέρνηση, έγκαιρα, σωστά, οργανωμένα, να έχει ακολουθήσει όλες τις προβλεπόμενες διαδικασίες και κυρίως από την πρώτη κιόλας αγωνιστική να λειτουργεί άριστα και αψεγάδιαστα το VAR, κάτι το οποίο δεν συνέβη, όπως αποδείχθηκε στην πορεία.

Νέος αθλητικός νόμος: Έχουμε πει ότι θα προχωρήσουμε σε βελτιώσεις. Μάλιστα από το Νοέμβριο κιόλας, έχουμε απευθυνθεί σε όλες τις αθλητικές ομοσπονδίες, αλλά και σε αρκετά σωματεία και σε φορείς και έχουμε ζητήσει προτάσεις, παρατηρήσεις στον υφιστάμενο αθλητικό νόμο, που παρουσιάζει δεκάδες προβλήματα. Πάνω σε αυτό, απαντώ, κύριε Πρόεδρε και βεβαίως, ανταποκρίνομαι στο αίτημα συναδέλφων, για καλύτερη και στενότερη σχέση με το Υπουργείο της Επιτροπής Μορφωτικών Υποθέσεων. Είμαι στη διάθεσή σας, εφόσον το επιθυμείτε και εφόσον προβλέπεται – που νομίζω ότι προβλέπεται – κύριε Πρόεδρε, να κάνουμε συζητήσεις και εκτός των ορίων του νομοθετικού έργου, για θέματα, που αφορούν το νέο αθλητικό νόμο ή ζητήματα, που, εκ των πραγμάτων, μας ενώνουν και ο αθλητισμός είναι αυτός, που ενώνει, δεν χωρίζει. Ναι, λοιπόν, αποδέχομαι την πρόταση και με χαρά, όταν το ορίσετε, εγώ να ανταποκριθώ με τους συνεργάτες μου και να έρθουμε με μία ατζέντα, η οποία έχει διαμορφωθεί από όλες τις πολιτικές πτέρυγες. Ίσα-ίσα, όσο συζητάμε για θέματα αθλητισμού, με ανοιχτά χαρτιά και με ανοιχτούς όρους –δεν έχουμε κάτι κρύψουμε – είμαι βέβαιος ότι θα προσθέσουμε και δεν θα αφαιρέσουμε σε αυτή τη μεγάλη εθνική προσπάθεια.

Να πω, μονάχα, ότι πρώτα ο Θεός, πάλι προς τα τέλη του Φεβρουαρίου, θα έχουμε την παρουσίαση, σε συνεργασία με την Περιφέρεια Αττικής, αλλά και με τον Δήμο, που θα σας ανακοινώσουμε περισσότερες λεπτομέρειες, όταν έχουν ολοκληρωθεί αυτά τα πράγματα και με την Ομοσπονδία Αθλητών ΑΜΕΑ, την πρότασή μας για Αθλητικό Κέντρο ΑΜΕΑ. Είναι μία δέσμευση της σημερινής Κυβέρνησης, που τρέχει, κινείται ολοταχώς προς αυτή την κατεύθυνση και ελπίζουμε ότι θα είμαστε έτοιμοι, όπως έχουμε τουλάχιστον συζητήσει, σε συναντήσεις, οι οποίες έχουν πραγματοποιηθεί, το προηγούμενο διάστημα, στα μέσα προς τα τέλη Φεβρουαρίου για να γίνει αυτή η παρουσίαση και ευχαρίστως, αν θέλετε, να συζητήσουμε και εδώ.

Από εμάς ξεκαθαρίζουμε ότι προσβολή ή η υποτίμηση του Κοινοβουλίου δεν έχει υπάρξει και ούτε πρόκειται να υπάρξει. Δηλώνω, πρώτα απ’ όλα, κοινοβουλευτικός, θεσμικός και φυσικά, στη συνέχεια, υπηρετώ τον αθλητισμό, όπως με εμπιστεύτηκε ο Πρωθυπουργός της χώρας μας, βλέποντας τον αθλητισμό συνολικά και χωρίς καμία διάκριση.

Σωστά, κύριε Πρόεδρε, αναφερθήκατε και απαντήσατε και εντοπίσατε ότι δεν προβλεπόταν από τη διαδικασία από το νόμο η σύμφωνη γνώμη της Επιτροπής αυτής για τον ορισμό μελών στην Επιτροπή Αδειοδότησης. Ο νόμος είναι σαφής. Δεν έχει συσταθεί με προεδρικό διάταγμα του νομικού προσώπου δημοσίου δικαίου, που προβλέπει και μέχρι τότε εξακολουθούν – που είχε προβλέψει ο νόμος Βασιλειάδη – να ισχύουν όσα έχει ορίσει το άρθρο 77 του νόμου 2725/1999.

Να είστε βέβαιοι ότι εάν είχαμε κάνει λάθος και αν είχαμε ακολουθήσει τη διαδικασία, θα το παραδεχόμαστε και φυσικά θα κάναμε τα πάντα, έτσι ώστε να επανέλθει ο σεβασμός και η τήρηση των κανόνων. Είμαστε πρώτοι, που το κάνουμε και το κάνουμε, με απόλυτο σεβασμό, επαναλαμβάνω. Για αυτόν το λόγο και η διάθεση συνεργασίας από μέρους μας είναι διαρκής. Χαιρόμαστε, που έγινε μια πολύ εποικοδομητική συζήτηση, στη σημερινή συνεδρίαση. Χαιρόμαστε, που η πλειονότητα των Κομμάτων, πλην ενός, που δηλώνει «παρών», στηρίζει το συγκεκριμένο Μνημόνιο Συνεργασίας. Σας ευχαριστώ θερμά και ελπίζω, συντομότατα, να κυρωθεί και από την Ολομέλεια του ελληνικού Κοινοβουλίου η Κύρωση, την οποία συζητάμε σήμερα. Σας ευχαριστώ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστώ πολύ, κύριε Υπουργέ. Νομίζω οι εκπρόσωποι των Κομμάτων, άκουσαν την πρόθεση του Υπουργείου. Να υπάρχουν συζητήσεις και γενικότερα για θέματα αθλητισμού, πέρα από το αν έχουμε αυστηρά ένα νομοθέτημα προς συζήτηση. Το Προεδρείο είναι θετικό. Μπορούν να συνεννοηθούν οι κοινοβουλευτικές ομάδες.

Κυρίες και κύριοι συνάδελφοι, ολοκληρώθηκε η συζήτηση επί της αρχής και επί των άρθρων του νομοσχεδίου. Όπως προκύπτει από τις εισηγήσεις των Εισηγητών και των Ειδικών αγορητών, το σχέδιο νόμου του Υπουργείου Πολιτισμού και Αθλητισμού «Κύρωση του Μνημονίου Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Παιδείας, Πολιτισμού, Αθλητισμού, Επιστημών και Τεχνολογίας της Ιαπωνίας» γίνεται δεκτό επί της αρχής, επί των άρθρων και στο σύνολο του, κατά πλειοψηφία.

Λύεται η συνεδρίαση. Ευχαριστώ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Κατσανιώτης Ανδρέας, Κέλλας Χρήστος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Ράπτη Ελένη, Καλαφάτης Σταύρος, Στύλιος Γεώργιος, Ταραντίλης Χρήστος, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Βέττα Καλλιόπη, Γκαρά Αναστασία (Νατάσα), Ζεϊμπέκ Χουσείν, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

Τέλος και περί ώρα 11.50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**